Brusel, 16.5.2006 SEK(2006) 596 PRACOVNÝ DOKUMENT ÚTVAROV KOMISIE RUMUNSKO Monitorovacia správa z mája 2006 {KOM(2006) 214, konečné znenie} PRACOVNÝ DOKUMENT ÚTVAROV KOMISIE RUMUNSKO Monitorovacia správa z mája 2006 OBSAH 1. ÚVOD 4 2. POLITICKÉ KRITÉRIÁ 5 2.1. Celkové hodnotenie 12 3. HOSPODÁRSKE KRITÉRIÁ 13 3.1. Celkové hodnotenie 17 4. ZÁVÄZKY A POŽIADAVKY VYPLÝVAJÚCE Z PRÍSTUPOVÝCH ROKOVANÍ 17 4.1. Kapitoly acquis 18 4.1.1. Kapitola 1: Voľný pohyb tovaru 18 4.1.2. Kapitola 2: Voľný pohyb osôb 19 4.1.3. Kapitola 3: Sloboda poskytovať služby 19 4.1.4. Kapitola 4: Voľný pohyb kapitálu 20 4.1.5. Kapitola 5: Právo obchodných spoločností 21 4.1.6. Kapitola 6: Politika hospodárskej súťaže 22 4.1.7. Kapitola 7: Poľnohospodárstvo 23 4.1.8. Kapitola 8: Rybné hospodárstvo 26 4.1.9. Kapitola 10: Zdaňovanie 27 4.1.10. Kapitola 13: Sociálna politika a zamestnanosť 28 4.1.11. Kapitola 15: Priemyselná politika 30 4.1.12. Kapitola 18: Vzdelávanie a odborná príprava 31 4.1.13. Kapitola 20: Kultúra a audiovizuálna politika 31 4.1.14. Kapitola 21: Regionálna politika a koordinácia štrukturálnych nástrojov 31 4.1.15. Kapitola 22: Životné prostredie 33 4.1.16. Kapitola 24: Spolupráca v oblasti spravodlivosti a vnútorných záležitostí 34 4.1.17. Kapitola 25: Colná únia 37 4.1.18. Kapitola 28: Finančná kontrola 38 4.2. Preklad acquis do rumunského jazyka 39 4.3. Celkové hodnotenie 40 1. ÚVOD V decembri 2004 sa úspešne ukončili prístupové rokovania s Rumunskom. V apríli 2005 bola podpísaná Zmluva o pristúpení. Rumunsko a 14 členských štátov ju už ratifikovalo. Zmluva predpokladá pristúpenie k 1. januáru 2007, pokiaľ Rada na základe odporúčania Komisie nerozhodne o jeho odklade do 1. januára 2008. Na základe ukončenia rokovaní Európska únia rozhodla, že bude naďalej pozorne monitorovať prípravy a pokrok Rumunska a na tento účel bude Komisia naďalej predkladať výročné správy o pokroku Rumunska v prístupovom procese v prípade potreby spolu s odporúčaniami. Komisia predložila prvú takúto správu v októbri 2005. V tejto správe sa ukázalo, že Rumunsko už významne pokročilo v prípravách na pristúpenie. Rovnako sa v nej odhalilo niekoľko oblastí, v ktorých bolo potrebné ďalšie úsilie, aby sa ukončil proces príprav. Komisia sa rozhodla vystupňovať svoju monitorovacie činnosť a predložiť ďalšiu správu na jar 2006. V tejto správe sa skúma príprava Rumunska na členstvo so zmeraním na oblasti, v ktorých je z hľadiska troch kodanských prístupových kritérií potrebné ďalšie zlepšenie. Na základe toho sa správa skladá z troch hlavných častí: - V prvej časti sa hodnotia politické otázky, pri ktorých sa zistila potreba ďalšieho zlepšenia. - V druhej časti sa hodnotia ekonomické otázky, pri ktorých sa zistila potreba ďalšieho zlepšenia. - V tretej časti sa hodnotí, ako Rumunsko pokročilo v implementácii záväzkov a požiadaviek, ktoré vyplývajú z prístupových rokovaní. V správe sa poukazuje na pokrok dosiahnutý od októbra 2005, ako aj na nedostatky v politike, právnych predpisoch a v implementácii, ktoré ešte treba riešiť. Na základe uvedeného Komisia v osobitnom oznámení, ktoré sa predkladá súčasne s touto správou, posudzuje, či má alebo nemá navrhnúť odloženie termínu pristúpenia. V tejto správe sa odráža situácia ku koncu apríla 2006. Vychádza z množstva zdrojov informácií. Rumunsko bolo vyzvané, aby poskytlo informácie o úrovni svojej pripravenosti. Správa čerpá taktiež z informácií poskytnutých v rámci dohody o pridružení a z preskúmania spôsobom peer view[1], ktoré sa uskutočnilo so zámerom zhodnotiť administratívne kapacity Rumunska v konkrétnych oblastiach. Zohľadnili sa tiež rokovania Rady a správy[2] a rezolúcie Európskeho parlamentu. Vo vhodných prípadoch Komisia čerpala taktiež z hodnotení, ktoré vykonali rôzne medzinárodné organizácie, medzinárodné finančné inštitúcie a mimovládne organizácie. 2. POLITICKÉ KRITÉRIÁ Úvod Komisia sa domnieva, že Rumunsko spĺňa politické kritériá členstva v EÚ a je to tak nepretržite od roku 1997. Cieľom tejto správy je zhodnotiť určité oblasti, v ktorých bolo podľa monitorovacej správy z októbra potrebné ďalšie zlepšenie. Zistilo sa deväť takýchto oblastí: týkajú sa reformy verejnej správy, efektívnej implementácie reformy súdnictva, boja proti korupcii, boja proti obchodovaniu s ľuďmi, zlého zaobchádzania vo väzbe a väzenských podmienok, ochrany detí, a systému starostlivosti o zdravotne postihnutých a duševne chorých, efektívnej reštitúcie majetku a ochrany a integrácie menšín. V tomto oddiele sa hodnotí vývoj v každej z uvedených neuzavretých oblastí, ktorý sa dosiahol od správy z októbra 2005, ako aj pripravenosť Rumunska na členstvo. Verejná správa Od správy z októbra 2005 sa pokrok dosiahol v týchto oblastiach. Vláda pokračovala v prijímaní opatrení na zlepšenie tvorby a koordinácie politiky. Vydaná bola príručka na prípravu návrhov týkajúcich verejného poriadku, v ktorej sa zavádzajú postupy analýzy dosahov. Prijali sa opatrenia na zlepšenie koordinácie medzi rezortmi vlády. Pokračoval proces decentralizácie: parlament prijal v máji 2006 dva zákony, ktorými sa podporila decentralizácia určitých právomocí, rozpočtových zdrojov a výdavkov. Koncom roku 2005 prijala vláda výnimočným nariadením reformu inštitúcie prefekta. Funkcia prefekta je v súčasnosti vyhradená namiesto menovaných politických kandidátov pre vysokých štátnych zamestnancov. Títo nesmú súbežne vykonávať funkcie v straníckej politike. Zákon o postavení štátnych zamestnancov bol v máji pred schválením v parlamente. Objasňuje sa v ňom postavenie, práva a povinnosti štátnych zamestnancov a decentralizujú sa postupy prijímania pracovníkov do orgánov miestnej správy a na jednotlivé ministerstvá. Zároveň prispieva k odpolitizovaniu štátnej služby tým, že za menovanie vysokých štátnych zamestnancov je zodpovedný senát. Na ministerstve verejných financií bolo zriadené osobitné pracovisko, ktoré zabezpečuje lepšiu koordináciu odbornej prípravy na riadenie štrukturálnych fondov EÚ. Treba však ešte vyriešiť niektoré neuzavreté otázky. Pokiaľ ide o tvorbu politiky, právne predpisy sa ešte stále posielajú do parlamentu bez vyhodnotenia všetkých dosahov alebo administratívnych kapacít potrebných na ich presadzovanie. Pokiaľ ide o legislatívny proces, vláda ja naďalej využíva na prijímanie zákonov “výnimočné nariadenia”. V období od 30. septembra do 15. marca bolo takto prijatých deväťdesiat znení zákonov. Posilňuje sa tým právomoc vlády na úkor parlamentu a znižuje sa transparentnosť procesu tvorby zákonov. Súčasné preskúmavanie platových tabuliek a schém služobného zaradenia je veľmi významnou otázkou profesionálnej etiky. Koordinácia celkovej odbornej prípravy je slabá. Celkovo sa v oblasti reformy verejnej správy dosiahol určitý pokrok a je potrebné zintenzívniť súčasné tempo reformy. Justičný systém Od správy z októbra 2005 sa dosiahol pokrok v týchto oblastiach. Pokračovala implementácia stratégie a akčného plánu reformy súdnictva. V októbri 2005 boli prijaté nové ustanovenia o organizácii a pôsobení oddelení špeciálneho súdu a senátov. V decembri 2005 boli prijaté právne predpisy, ktoré ľuďom s nízkymi príjmami zjednodušili využívanie exekútorov pri výkone súdnych rozhodnutí. Prebieha podstatná reforma systému právnej pomoci. Počet prípadov prejednávaných občianskoprávnym oddelením najvyššieho súdu sa znížil z 8 569 v septembri 2005 na 6 126 na konci februára 2006. V celej krajine sa naďalej uplatňovalo náhodné prideľovanie prípadov sudcom. Prispelo to k boju proti korupcii a zvýšila sa nestrannosť sudcov a rozsudkov. S cieľom zabezpečiť jednotný výklad práva a právnu istotu môžu sa v súčasnosti odvolacie súdy obracať s odvolaniami v občianskoprávnych veciach na najvyšší súd. Všetky odvolacie súdy, tribunály a prokuratúry, ako aj takmer všetky súdy prvého stupňa majú v súčasnosti elektronický prístup k právnym predpisom. Väčšina súdov má od marca 2006 prístup k elektronickej verzii úradného vestníka. V januári 2006 bola zrušená polovojenská bezpečnostná služba ministerstva spravodlivosti generálne riaditeľstvo pre ochranu a boj proti korupcii. Za zabezpečenie nezávislého a efektívneho pôsobenia súdov je zodpovedná vyššia sudcovská rada (CSM). V súčasnosti má 234 miest, z ktorých 183 je obsadených, a jej pracovný rozpočet na rok 2006 sa viac ako zdvojnásobil na 7,9 milióna EUR. Od vymenovania jej nového predsedu a podpredsedu v januári 2006 sa zlepšila spolupráca medzi súdnou mocou a ministerstvom spravodlivosti. Inšpekčný útvar CSM má v súčasnosti 50 miest, z ktorých 18 je obsadených, a schválili sa kritériá prijímania inšpektorov. CSM navrhla systém, ktorým sa každému prípadu pridelí osobitné registračné číslo, čím sa umožní zhromažďovanie presných štatistických údajov a efektívne prideľovanie finančných zdrojov. Tento systém funguje ako pilotný projekt na niektorých súdoch v Bukurešti a jeho úplné sfunkčnenie v celej krajine sa plánuje do konca roka 2006. Naďalej sa zvyšuje rozpočet pre oblasť spravodlivosti. V novembri 2005 sa pôvodný rozpočet na daný rok zvýšil o 18 % na 362 miliónov EUR. Rozpočet na rok 2006 sa ďalej zvýšil na 403 miliónov EUR. Nedoplatky na platoch sudcov, prokurátorov a súdnych úradníkov sa v plnej miere uhradili v novembri 2005. Pokiaľ ide o odbornú prípravu, rozpočet na rok 2006 sa pre národný inštitút pre sudcov (INM) a národnú školu pre súdnych úradníkov zvýšil v oboch prípadoch asi o 35 %. Zorganizovali sa výberové konania pre záujemcov s významnou praxou v právnej oblasti a plánuje sa stanoviť 2-ročné štúdium na INM za východisko k úspešnej kariére sudcu alebo prokurátora. Predíde sa tým neobjektívnym menovaniam. Ďalší pokrok sa dosiahol pri obsadzovaní voľných miest v súdnom systéme a v súčasnosti je približne 380 voľných miest sudcov v porovnaní so 439 a zhruba 220 voľných miest súdnych úradníkov v porovnaní s 326 v októbri 2005. V januári 2006 schválila vláda finančné prostriedky pre ďalších 200 administratívnych pracovníkov na súdoch a 500 pracovníkov na prokuratúrach. Obsadené sú už všetky pozície vedúcich hospodárskej správy na odvolacích súdoch. Na súdoch sa celkovo zlepšili pracovné podmienky. Prebieha národný program renovácie na deviatich súdoch a v januári 2006 sa podpísala zmluva na renováciu ďalších 25 súdov do roku 2010. V januári 2006 sa podpísala zmluva na zabezpečenie viac ako 15 000 počítačov a s nimi súvisiaceho vybavenia IT pre justičný systém, z ktorých takmer všetky sa inštalovali v marci 2006 a do júla 2006 sa plánujú prepojiť prostredníctvom bezpečnej siete. Treba však ešte vyriešiť niektoré neuzavreté otázky. Osem zo 14 volených členov CSM naďalej pracuje iba na čiastočný úväzok napriek ich zodpovednosti za zastupovanie všetkých sudcov a prokurátorov Rumunska. Šesť z nich čelí možnému konfliktu záujmov v disciplinárnych záležitostiach vzhľadom na to, že zastávajú vedúce pozície na súdoch alebo prokuratúrach. Musí sa posilniť úloha CSM pri modernizácii riadenia súdov a prokuratúr, uplatňovaní disciplinárnych konaní, kontrole kvality rozsudkov a pri kontrole dôsledného dodržiavania kritérií objektivity pri výbere sudcov a pracovníkov CSM. Uskutočniť sa musí reforma systému právnej pomoci. Musia sa ďalej zracionalizovať procesné poriadky. Je potrebné ďalej rozširovať mechanizmy alternatívneho riešenia sporov. Malo by sa ďalej zlepšovať riadenie ľudských a finančných zdrojov na súdoch a prokuratúrach. Zostáva približne 600 voľných miest prokurátorov v porovnaní s 588 voľnými miestami v októbri 2005. Stále je potrebná odborná príprava najmä už zamestnaných sudcov, prokurátorov a súdnych úradníkov. Ešte stále nie je zabezpečený jednotný výklad práva na všetkých úrovniach súdov v celej krajine . Celkovo sa v reforme justičného systému dosiahol významný pokrok, najmä v posilňovaní jeho administratívnych kapacít. Rumunsko musí udržiavať súčasné tempo implementácie reforiem súdnictva s cieľom zabezpečiť hmatateľné výsledky (Pozri taktiež kapitolu 24 – Spravodlivosť a vnútorné záležitosti) . Protikorupčné opatrenia Od správy z októbra 2005 sa pokrok dosiahol v týchto oblastiach. V decembri 2005 bola zrušená trestná imunita exekútorov. V tomto mesiaci sa prijal aj zákon o poskytovaní nenávratného zmluvného financovania z verejných zdrojov. Vláda predložila zmeny a doplnenia trestného zákonníka, vrátane ustanovení o trestnej zodpovednosti právnických osôb. Parlament schválil v marci 2006 zákon, ktorým sa hlavný orgán boja proti korupcii, národná protikorupčná prokuratúra (PNA), transformovala na národné riaditeľstvo boja proti korupcii (DNA) a ktorý jej umožnil vyšetrovať všetky prípady korupcie na najvyšších miestach, vrátane podozrení týkajúcich sa poslancov parlamentu. Vláda v apríli 2006 navrhla zákon, ktorým sa menia a dopĺňajú súčasné pravidlá financovania politických strán, s cieľom zaviesť povinnosť uverejňovať všetky finančné zdroje v úradnom vestníku. DNA sa od októbra 2005 prestalo zaoberať prípadmi drobnej korupcie a zameralo sa na korupciu na stredných a najvyšších miestach. Nový riaditeľ DNA od prevzatia funkcie zhodnotil pôsobenie prokurátorov a úradníkov justičnej polície DNA a následne inštitúciu opustilo 30 osôb. Prijatých bolo 15 náhradných prokurátorov a z 345 pridelených pracovných miest je 32 voľných. Rozpočet DNA na rok 2006 sa zvýšil o 14 %. Počet objektívnych vyšetrovaní prípadov údajnej korupcie na najvyšších miestach a ich kvalita sa v porovnaní s predchádzajúcim obdobím podstatne zvýšili. DNA vyšetrovalo od októbra 2005 štrnásť vysokých politických predstaviteľov opozičných strán a strán vládnucej koalície, ktorí buď zastávajú alebo zastávali funkcie vo vládnom kabinete, alebo boli poslancami parlamentu. Tieto vyšetrovania viedli doteraz k štyrom prípadom obvinenia z trestného činu. Niektoré z týchto vyšetrovaní sa začali na základe majetkových priznaní, ktoré musí každoročne podávať asi 100 000 verejných činiteľov a ktoré sú verejne prístupné. DNA od októbra 2005 obvinilo ďalších 89 jednotlivcov, vrátane sudcov, právnikov, policajných úradníkov a viacero verejných činiteľov vo výkonných pozíciách v štátnej a regionálnej správe, ako aj riaditeľov súkromných podnikov. V priebehu tohto obdobia súdy na základe predchádzajúcich vyšetrovaní vyniesli pôvodné rozsudky proti 77 jednotlivcom a ďalších 102 právoplatných rozsudkov. Vyšetrovanie DNA sa zreteľne zlepšilo aj z kvalitatívneho hľadiska, najmä opätovným otvorením vyšetrovaní, ktoré sa z nejasných príčin uzavreli za predchádzajúceho vedenia. DNA má pracovníkov, finančné zdroje aj odbornú prípravu nato, aby mohlo viesť efektívne vyšetrovanie korupcie na najvyšších miestach. Uzavrelo taktiež protokoly o spolupráci s viacerými orgánmi, ktoré majú úlohu v boji proti korupcii. V októbri 2005 začalo pôsobiť na ministerstve verejnej správy a vnútra generálne riaditeľstvo pre boj proti korupcii (DGA), ktoré má v súčasnosti výlučnú právomoc plánovať a viesť bezpečnostnú previerku zamestnancov ministerstva. DGA odvtedy uskutočnilo 754 šetrení 1 859 osôb a 74 šetrení pracovníkov ministerstva sa presunulo na vyšetrovanie na DNA, čo je v porovnaní s minulým rokom 185 % nárast. Zriaďujú sa regionálne úrady DGA, ktoré v prípade potreby úzko spolupracujú s regionálnymi úradmi DNA. Treba však ešte vyriešiť niektoré neuzavreté otázky. Z legislatívnej stránky došlo k oneskorenej implementácii 3 zo 47 opatrení, z ktorými počítala súčasná stratégia a akčný plán, pretože sa čakalo na schválenie niekoľkých dôležitých zákonov v parlamente. Právne predpisy, na základe ktorých sa zriadil nezávislý orgán overujúci majetkové priznania, sa zatiaľ neprijali. Zmeny a doplnenia trestného poriadku, ktorými sa zavádza trestná zodpovednosť právnických osôb, sú ešte stále v procese schvaľovania v parlamente. Parlament zamietol žiadosť DNA na preskúmanie majetku poslancov parlamentu. Vo februári 2006 sa senát pokúsil zabrániť DNA vo vyšetrovaní poslancov parlamentu. V senáte sa vyskytli pokusy zmeniť postupy menovania a odvolávania prokurátorov na najvyššej úrovni. Narušila by sa tým spoľahlivosť systému a znížila operačná schopnosť DNA. Zostáva ešte zabezpečiť dostatočné odborné znalosti všetkých sudcov, aby mohli viesť pojednávania a rozhodovať v zložitých hospodárskych a finančných prípadoch na základe najnovších vyšetrovaní DNA týkajúcich sa podvodov pri privatizácii a verejnom obstarávaní. Ešte stále sú potrebné ďalšie obvinenia, trestné stíhania, súdne konania, odsudzujúce rozsudky a odrádzajúce tresty. Problémom ostáva drobná korupcia v takých oblastiach, ako je zdravotníctvo a školstvo (Pozri kapitolu 24 – Spravodlivosť a vnútorné záležitosti) . Celkovo sa v boji s korupciou dosiahol pokrok. Po reformách, na čele ktorých stojí ministerstvo spravodlivosti a DNA, musí teraz nasledovať trvalé úsilie všetkých ostatných výkonných orgánov, legislatívnych orgánov a justičného systému ako celku, aby bol dosiahnutý pokrok nezvratný. Rumunsko musí pokračovať v úsilí s cieľom skonsolidovať pokrok, ktorý dosiahlo v boji proti korupcii, a ďalej na ňom budovať. Obchodovanie s ľuďmi Od správy z októbra 2005 sa pokrok dosiahol v týchto oblastiach. Od októbra 2005 bolo rozložených 10 sietí a zaevidovaných 567 trestných činov, čo viedlo k 94 prípadom väzby. Celkovo bolo zistených 310 obetí obchodovania s ľuďmi. V januári 2006 bola zriadená „Národná agentúra na predchádzanie obchodovaniu s ľuďmi a monitorovanie pomoci poskytovanej jeho obetiam“, ktorej úlohou je koordinovať a vyhodnocovať preventívnu činnosť a monitorovať pomoc poskytovanú obetiam. Agentúra nahradila bývalý národný úrad. Schválená bola národná stratégia a akčný plán boja proti obchodovaniu s ľuďmi a na predchádzanie tomuto obchodovaniu. Treba však ešte vyriešiť niektoré neuzavreté otázky. Pokiaľ ide o obchodovanie s ľuďmi, Rumunsko je aj naďalej tranzitnou krajinou a v menšej miere aj krajinou pôvodu a určenia. Národnú agentúru treba posilniť z hľadiska ľudských a finančných zdrojov a potrebuje aj systém IT na registrovanie obetí vrátených do Rumunska, aby sa im mohla okamžite poskytnúť pomoc. Pretrvávajú nedostatky v koordinácii medzi orgánmi. Spoľahlivejšia a ucelenejšia štátna štatistika by zlepšila strategické plánovanie orgánov presadzovania práva, ktoré bojujú proti obchodovaniu s ľuďmi. Potrebné je bojovať proti obchodovaniu s ľudskými zárodočnými bunkami, aby sa zabezpečilo dodržiavanie zásady dobrovoľného a bezplatného darcovstva tkanív a buniek. Musí sa dokončiť vyšetrovanie prípadu obchodovania s ľudskými zárodočnými bunkami. Celkovo sa v oblasti boja proti obchodovaniu s ľuďmi dosiahol určitý pokrok. Administratívne a operačné kapacity sú naďalej slabé. Zlé zaobchádzanie vo väzbe a väzenské podmienky Od správy z októbra 2005 sa pokrok dosiahol v týchto oblastiach. Počas obdobia, za ktoré sa podáva správa, bolo zatvorených šesť nevyhovujúcich dočasných väzníc a prijali sa opatrenia na oddelenie predbežne zadržaných osôb od obvinených väzňov. Ministerstvo verejnej správy a vnútra v januári 2006 rozhodlo o tom, že predbežne zadržané osoby sa premiestnia zo suterénu policajných staníc do vhodnejších priestorov. V súčasnosti sa prijímajú opatrenia, prostredníctvom ktorých budú väzni čo najmenej vystavení infekčným chorobám a ktoré umožnia prijímať ďalších kvalifikovaných pracovníkov. Treba však ešte vyriešiť niektoré neuzavreté otázky. Pretrvávajúce meškanie prijímania nového trestného zákonníka a nového trestného poriadku bránia implementácii plánovaných reforiem väzenského systému. Naďalej sa vyskytujú prípady zlého zaobchádzania so zadržanými zo strany pracovníkov orgánov presadzovania práva, vrátane neprimeraného použitia sily. Súdne preskúmanie takýchto sťažností je zriedkavé a len málo konaní vedie k nejakej forme sankcií. Štruktúra väzenského systému zostáva nezmenená. Niektoré väznice sú naďalej veľmi preplnené a sú v nich zlé životné a hygienické podmienky. Sieť probačných centier dohliadajúcich na spoločenskú reintegráciu väzňov má ešte stále na túto svoju úlohu nedostatok zdrojov. Celkovo možno uviesť iba čiastočný pokrok v oblasti zlého zaobchádzania vo väzbe a väzenských podmienok. Ochrana detí Od správy z októbra 2005 sa pokrok dosiahol v týchto oblastiach. Implementuje sa akčný plán zavádzania nových právnych predpisov a zabezpečuje sa potrebná odborná príprava. Hladko napreduje implementácia balíka právnych predpisov o ochrane detí. Nepretržite klesá počet detí umiestnených v zariadeniach. Počet žiadateľov o vnútroštátnu adopciu je v súčasnosti vyšší ako počet detí, ktoré možno adoptovať. „Rozpracované prípady“ medzinárodnej adopcie podané pred nadobudnutím účinnosti nového zákona preskúmala skupina odborníkov na ochranu detí. Táto skupina splnila svoje úlohy koncom marca 2006. Stalo sa tak na základe nových právnych predpisov, ktoré sú v súlade s postupmi EÚ. Žiadosti schválené vládnymi memorandami do februára 2004 sa odovzdali súdom, ktoré schválili 1 003 medzinárodných adopcií uskutočnených do januára 2005. Taktiež sa jednotlivo preskúmalo ďalších 1 399 prípadov, ktoré neboli schválené vládnymi memorandami do februára 2004 a ktoré sa vyhlásili za neoprávnené z dôvodov vysvetlených v správe. V obidvoch prípadoch sa každému žiadateľovi osobitne oznámilo výsledné rozhodnutie v jeho prípade. Počet detí v ústavnej starostlivosti sa znížil[3] a medzičasom sa významne zvýšil počet detí umiestnených v náhradných rodinách[4] alebo v pestúnskej starostlivosti[5], ako aj počet domácich asistentiek budúcich a čerstvých matiek [6]. Treba však ešte vyriešiť niektoré neuzavreté otázky. Zatiaľ sa v dostatočnej miere nezabezpečuje sociálna práca na pomoc matkám v ťažkostiach počas tehotenstva a nemajú dostatočný prístup do pôrodníc. Celkovo sa v Rumunsku dosiahol významný pokrok v oblasti ochrany detí. Celková situácia sa podstatne zlepšila. Systém starostlivosti o zdravotne postihnutých a duševne chorých Od správy z októbra 2005 sa pokrok dosiahol v týchto oblastiach. Národnú stratégiu sociálnej ochrany, integrácie a začlenenia osôb so zdravotným postihnutím na obdobie 2006 – 2013 schválila vláda v októbri 2005. Vypracovaný bol akčný plán implementácie stratégie reformy starostlivosti o duševne chorých. Nariadenia na implementáciu zákona o duševnom zdraví boli prijaté v apríli 2006. Zriadilo sa národné centrum pre duševné zdravie ako špecializovaná strategická jednotka ministerstva zdravotníctva. V januári 2006 sa zriadil medzirezortný výbor pre koordináciu duševného zdravia, v ktorom spoločne pôsobia zástupcovia štátnych orgánov a občianskej spoločnosti. V 35 zariadeniach na ochranu osôb so zdravotným postihnutím sa v období od septembra 2005 do februára 2006 vykonali inšpekcie. Ich výsledkom boli návrhy na odvolanie riaditeľov niekoľkých zariadení alebo na zvýšenie ich efektívnosti. Reštrukturalizuje sa 36 pobytových zariadení pre zdravotne postihnutých, čím sa vytvorí 84 nových alternatívnych komunitných centier. Veľký dôraz sa kladie aj na budovanie služieb v oblasti duševného zdravia na komunálnej úrovni. Zvýšili sa finančné zdroje určené na starostlivosť o zdravotne postihnutých a duševne chorých. Zvýšili sa prídely potravín a zrekonštruovali a opravili sa systémy vykurovania v niekoľkých psychiatrických zariadeniach. Zaviedol sa nový študijný plán pre psychiatrov a zvýšil sa počet psychiatrov. Treba však ešte vyriešiť niektoré neuzavreté otázky. V niektorých psychiatrických zariadeniach zostávajú životné podmienky naďalej veľmi zlé; chovanci majú spoločné postele, liečba a činnosti sú na nízkej úrovni a sociálnych zariadení je málo. V súvislosti s chorobopismi, liečbou a diagnostikou, prijímaním alebo prepúšťaním je niekoľko formálnych požiadaviek. Výnimočné nie sú násilie a zlé zaobchádzanie. Naďalej je k dispozícii málo služieb pre zdravotne postihnutých a kvalita pobytových zariadení dáva priestor na zlepšenie. Ešte stále nie je dostatok finančných a ľudských zdrojov na zabezpečenie úspešnej implementácie novej národnej stratégie pre zdravotne postihnutých. Potrebná je odborná príprava profesionálnych pracovníkov, aby sa mohol naštartovať program skutočného liečenia a rehabilitácie zdravotne postihnutých v každom zariadení/službe. Pokiaľ ide o psychiatrickú starostlivosť, koncepcia rehabilitácie, psychoterapie alebo ergoterapie sa často chápe nesprávne. Celkovo sa dosiahol určitý pokrok, pokiaľ ide o zdravotne postihnutých, a reforma v oblasti zdravotného postihnutia napreduje. Pokiaľ ide o duševné zdravie, je potrebné urýchliť reformné opatrenia a dôraznejšie implementovať prijaté rozhodnutia. Potrebné sú okamžité opatrenia na zlepšenie hygienických zariadení, obmedzenie inštitucionalizácie, zavedenie starostlivosti v rámci komunity a zlepšenie prístupu k liekom. Z krátkodobého hľadiska by sa mali životné podmienky a starostlivosť v súčasných zariadeniach zvýšiť na prijateľnú úroveň. Odstrániť by sa mala najmä preplnenosť zariadení. Reštitúcia majetku Od správy z októbra 2005 sa pokrok dosiahol v týchto oblastiach: Termín na podanie žiadostí o nepeňažnú reštitúciu alebo odškodnenie vypršal v januári 2006. Bolo podaných 600 000 žiadostí, z ktorých iba 3 000 sa týkalo finančného odškodnenia. Ako neodôvodnených bolo zamietnutých 300 000 žiadostí a 60 000 žiadostí sa spracovalo. V súčasnosti už pracuje ústredná komisia na stanovenie odškodnenia. Treba však ešte vyriešiť niektoré neuzavreté otázky. Kritériá, podľa ktorých sa určuje, kedy sa nepeňažná reštitúcia považuje za nemožnú a v ktorých prípadoch sa môže poskytnúť len odškodnenie, sú naďalej nejasné. Majetkový fond okrem toho nie je schopný vybavovať žiadosti o finančné odškodnenie v primeranom termíne. Celkovo sa dosiahol dobrý pokrok pri posilňovaní administratívnych kapacít a tvorbe legislatívneho rámca pre reštitúcie majetku, ale tempo spracúvania žiadostí je naďalej pomalé. Ochrana a integrácia menšín Od správy z októbra 2005 sa pokrok dosiahol v týchto oblastiach. V rámci Dekády začleňovania Rómov sa vytvoril fond pre Rómov. Zlepšili sa vzťahy medzi národnou agentúrou pre Rómov a rómskymi MVO. Inštitucionálna diskriminácia a násilie voči Rómom sa znižuje. Treba však ešte vyriešiť niektoré neuzavreté otázky. Zaviedol sa administratívny rámec, avšak v tejto oblasti sa zatiaľ dosiahol iba malý pokrok. Koordinačná schopnosť národnej agentúry pre Rómov je ešte malá. Úsilie na zabezpečenie efektívnej implementácie stratégie na zlepšenie podmienok Rómov je nedostatočné. Ešte stále sa vyskytujú sťažnosti na útoky polície proti Rómom. V niektorých prípadoch boli Rómovia vysťahovaní zo svojich domov, ktoré sa zdemolovali, bez poskytnutia náhradného ubytovania. Nie je zabezpečené uplatňovanie právnych predpisov s cieľom bojovať proti takýmto javom. Prístup Rómov k identifikačným dokladom, zdravotnej starostlivosti, vzdelaniu, odbornej kvalifikácii a na pracovný trh zostáva naďalej problémom, ktorý vyvoláva obavy. Mali by sa organizovať kampane zamerané na zvyšovanie počtu Rómov, ktorí majú identifikačné doklady. Návrh zákona o národnostných menšinách sa prerokúva v parlamente. Toto rokovanie treba pozorne sledovať. Celkovo sa v oblasti ochrany a integrácie rómskej menšiny dosiahol ďalší mierny pokrok. Ďalej je potrebné zlepšiť koordináciu a administratívne kapacity rómskych inštitúcií a skutočné životné podmienky. Ďalšie úsilie je taktiež potrebné v boji proti rasizmu, diskriminácii týkajúcej sa všetkých menšín, xenofóbii a iným formám intolerancie. 2.1. Celkové hodnotenie Rumunsko spĺňa politické kritériá pre členstvo v EÚ. Od správy z októbra 2005 sa pokrok dosiahol v mnohých oblastiach. V oblasti reformy súdnictva sa uskutočnili významné kroky. V nadväznosti na reformu súdnictva z roku 2005 sa prijali implementačné opatrenia týkajúce sa oddelení špeciálneho súdu a senátu. V rámci celej krajiny pokračujú práce na procese náhodného prideľovania prípadov sudcom. Zvýšila sa tak nezávislosť justičného systému. Bola zrušená polovojenská bezpečnostná služba ministerstva spravodlivosti generálne riaditeľstvo pre ochranu a boj proti korupcii. Zvýšili sa zdroje justičného systému, vrátane zdrojov vyššej sudcovskej rady. Pracovné podmienky na súdoch sa zlepšili. Rumunsko uskutočnilo pokrok v boji proti korupcii zriadením vhodných štruktúr a začatím vyšetrovania značného množstva prípadov korupcie na najvyšších miestach. V nadväznosti na tieto vyšetrovania boli obvinené štyri osoby s vyšším postavením. Pokiaľ ide o reformu verejnej správy, upravilo sa postavenie štátneho zamestnanca a prijala sa právna úprava decentralizácie. Určitý pokrok sa uskutočnil v boji proti obchodovaniu s ľuďmi, ako aj v reforme systémov starostlivosti o zdravotne postihnutých a duševne chorých. Rumunsko urobilo významný pokrok v oblasti ochrany detí, kde sa celková situácia podstatne zlepšila. Pokrok sa uskutočnil v oblasti reštitúcie majetku. Treba však ešte vyriešiť niektoré neuzavreté otázky. Pokiaľ ide o justičný systém, musia sa ďalej racionalizovať procesné poriadky. Vyššia sudcovská rada by mala pokročiť vo svojej činnosti s cieľom napomáhať jednotnému výkladu práva a kontrolovať kvalitu rozsudkov. Súdy a prokuratúra musia zlepšiť využívanie zdrojov, ktoré sú k dispozícii. V boji proti korupcii na najvyšších miestach musí Rumunsko pokračovať v úsilí s cieľom skonsolidovať pokrok, ktorý dosiahlo v boji proti korupcii, a ďalej na ňom budovať. Reformy vedené ministerstvom spravodlivosti a národným riaditeľstvom boja proti korupcii (DNA) musia byť nasledované trvalým úsilím všetkých ďalších štátnych inštitúcií, aby sa pokrok stal nezvratným. V oblasti verejnej správy vláda naďalej extenzívne využíva výnimočné nariadenie, čo poškodzuje parlament. Preskúmavanie platových tabuliek vo verejnom sektore zostáva veľmi významnou otázkou profesionálnej etiky vo verejnej službe. V oblasti obchodovania s ľuďmi je Rumunsko naďalej tranzitnou krajinou a v menšej miere aj krajinou pôvodu a určenia. Riešenie prípadov zlého zaobchádzania vo väzbe je zriedkavé a niektoré väznice sú preplnené a sú v nich zlé životné a hygienické podmienky. Životné podmienky v psychiatrických zariadeniach sa musia zlepšiť. Je potrebné implementovať národnú stratégiu pre zdravotne postihnutých a ďalšie politické iniciatívy. Značné úsilie si stále vyžaduje spoločenské začlenenie rómskej menšiny. Ďalšie úsilie je tiež potrebné v boji proti rasizmu, diskriminácii, xenofóbii a všetkým formám intolerancie. 3. HOSPODÁRSKE KRITÉRIÁ Úvod Komisia vo svojej správe z roku 2005 dospela k záveru, že Rumunsko naďalej spĺňa kritérium krajiny s fungujúcim trhovým hospodárstvom a že dôsledná implementácia programu štrukturálnych reforiem umožní Rumunsku vysporiadať sa s tlakom konkurencie a trhovými silami v rámci Únie. Rumunsko si vo veľkej miere udržalo makroekonomickú stabilitu, dokonca aj keď sa zmes politiky ukázala byť menej obozretnou a vyvolávala obavy o udržateľnosť nedávno dosiahnutej stability. Rumunsko pokračovalo v implementácii programu štrukturálnych reforiem, hoci neboli vo všetkých oblastiach rovnako dôsledné. Reálny HDP sa v porovnaní s 8,4 % v roku 2004 zvýšil v roku 2005 o 4,1 %. Toto spomalenie rastu bolo spôsobené znížením poľnohospodárskej výroby o takmer 14 % kvôli záplavám a znížením rastu priemyselnej výroby vzhľadom na stratu konkurencieschopnosti. Domáci dopyt zostal vysoký a pretrvávala podstatná vonkajšia nerovnováha, pretože čistý vývoz dosiahol záporné saldo 5 % rastu HDP. V druhej polovici roku 2005 sa rast vývozu a investícii zvýšil. V roku 2005 sa ďalej zvyšoval obchodný deficit na 9,9 % a deficit bežného účtu na 8,7 % HDP. Čistý prílev priamych zahraničných investícií zostal vysoký a tvoril 6,6 % HDP. Zaznamenalo sa mierne zlepšenie pracovného trhu a zvýšila sa nezamestnanosť mladých ľudí a dlhodobo nezamestnaných. V tomto oddiele sa hodnotí vývoj v každej z neuzavretých oblastí, ktorý sa dosiahol od správy z októbra 2005, ako aj pripravenosť Rumunska na členstvo. Makroekonomická stabilita a zmes politiky V správe z roku 2005 sa dospelo k záveru, že je potrebné dať prioritu opätovnému zavedeniu obozretnej fiškálnej politiky a obozretnej mzdovej politiky vo verejnom sektore. Od správy z októbra 2005 sa pokrok dosiahol v týchto oblastiach. Proces znižovania inflácie nabral v roku 2006 rýchlejšie tempo. Centrálna banka v roku 2006 vystupňovala svoje sterilizačné operácie a zvýšila základnú sadzbu o 1 %, čím prispela k sprísneniu menových podmienok a naznačila prioritu zníženia inflácie. Celkový schodok verejných financií klesol v roku 2005 vzhľadom na nižšie úrokové platby, rast príjmov z nepriamych daní a zníženie kapitálových výdavkov na 0,8 % HDP. Rumunsku sa podarilo poskytnúť značné odškodnenie za škody spôsobené povodňami bez toho, aby sa tým zvýšil schodok. Vzhľadom na odloženie verejných investičných projektov sa fiškálna politika nestala v roku 2005 procyklickou. V rozpočte na rok 2006 sa odráža zameranie na mierne obozretnejšiu fiškálnu politiku a reštriktívnejšiu mzdovú politiku vo verejnom sektore. Zákonom stanovená minimálna mzda sa mierne zvýšila o 6,5 %. Treba však ešte vyriešiť niektoré neuzavreté otázky. V dôsledku uvoľnenia postoja v oblasti menovej politiky koncom roka 2005 sa mierne prekročila cieľová inflácia, ktorá dosiahla 8,6 %. Centrálna banka očakáva, že sa nepodarí dosiahnuť cieľovú infláciu na rok 2006 vzhľadom na zvyšovanie regulovaných cien, vplyv povodní na ceny potravín a zvyšujúci sa domáci dopyt. Prísnejšie požiadavky na povinné minimálne rezervy, pravidlá obozretného podnikania a administratívne opatrenia nezabránili opätovnému zrýchlenému rastu úverov. Reálne úrokové sadzby na peňažnom trhu zostali záporné, pretože riziko vyššieho prílevu kapitálu donútilo centrálnu banku odmietnuť plné využitie nástroja úrokovej sadzby. Menová politika by teda mala zostať dôsledne zameraná na dosiahnutie oznámenej cieľovej inflácie. Daňová reforma z roku 2005 mala na hospodárstvo výrazne procyklický vplyv a spôsobila výpadok príjmov z priamych daní rovnajúci sa 1 % HDP. Uvoľnenie miezd vo verejnom sektore, dotácie a prevody mali na rozpočet záporný vplyv dosahujúci takmer 1 % HDP v roku 2005. Čisté reálne mzdy vo verejnom sektore sa v roku 2005 zvýšili asi o 20 % a ďalšie zvýšenia neboli plne zahrnuté v rozpočte na rok 2006. Výdavky okolo 1,9 % HDP v decembri 2005 oslabili fiškálnu konsolidáciu. Naďalej existujú významné fiškálne riziká, pretože sa zvyšujú výdavky na vzdelanie, investície do infraštruktúry a plánujú sa ďalšie odškodnenia za škody spôsobené povodňami. Mzdová politika vo verejnom sektore a fiškálna politika by sa teda mali implementovať v súlade s cieľovým schodkom a prioritu by malo mať sústavné zväčšovanie príjmov. Aj keď sa v roku 2005 spomalil rast produktivity a znížila sa aj konkurencieschopnosť, v celoštátnej kolektívnej zmluve sa rozhodlo o zvýšení minimálnej mzdy o 12,1 % v súkromnom sektore v roku 2006, čo podčiarkuje potrebu konsenzu tripartity v mzdovej politike. Celkovo sa po kompromisnom postoji v posledných mesiacoch roku 2005 zmes politík v roku 2006 sprísnila a orgány ukázali, že si viac uvedomujú potrebu obozretného prístupu zameraného na riešenie makroekonomickej nerovnováhy. Reforma výdavkov a dodržiavanie daňovej disciplíny V správe z roku 2005 sa dospelo k záveru, že by sa mala udeliť priorita jasnej strednodobej stratégii týkajúcej sa výdavkov s cieľom podporiť rastový potenciál a pripraviť sa na pristúpenie k EÚ. Od správ z októbra 2005 sa pokrok dosiahol v týchto oblastiach. V rozpočte na rok 2006 sa stanovuje jasnejšie zameranie na trvalé reálnu hospodársku konvergenciu a zvyšovanie schopnosti absorbovať finančné prostriedky EÚ prostredníctvom reštrukturalizácie výdavkov. Pokračovali prípravy na reformu dôchodkového systému. Dosiahol sa pokrok v reforme systému zdravotníctva. Príjmy z daní boli v súlade s rozpočtovými plánmi v roku 2005. Výšku vybranej DPH, ciel a odvodov sociálneho zabezpečenia priaznivo ovplyvnil významný rast spotreby, dovozu a miezd. Nesplatené záväzky voči vláde sa v roku 2005 naďalej znižovali a v druhom polroku 2005 sa zaznamenalo menej nových daňových nedoplatkov. Zefektívnenie postupov nútenej správy, centralizované riešenie veľkých platiteľov dane a principiálny zákaz zmeny splátkového kalendára nových dlhov priniesli ovocie. Treba však ešte vyriešiť niektoré neuzavreté otázky. Kvalitu verejných financií ovplyvnila skutočnosť, že v rozpočte na rok 2005 boli nedostatočne plánované výdavky na verejné investície o 1,7 % HDP na čiastočnú kompenzáciu zvýšenia miezd vo verejnom sektore, vyšších dotácií a odškodnenia za škody spôsobené povodňami. Rumunsko ešte nezaviedlo jasný rámec strednodobých výdavkov na podporu prerozdelenia verejných výdavkov medzi ľudský kapitál, infraštruktúru a administratívne kapacity. Takýto rámec je potrebný na vytvorenie fiškálneho priestoru pre výdavky súvisiace s pristúpením. Celkové daňové nedoplatky zostávajú na úrovni okolo 8 % HDP naďalej vysoké a na zabezpečenie fiškálnej udržateľnosti je potrebné ďalej zlepšovať výber daní a dodržiavanie daňovej disciplíny. Dôchodkovú reformu musí ešte v plnej miere prijať parlament. Celkovo sa nedosiahol žiadny výrazný pokrok v reforme výdavkov. Vláda však navrhuje reštrukturalizáciu výdavkov s cieľom podporiť rastový potenciál. Ďalší pokrok sa dosiahol v podpore dodržiavania daňovej dosciplíny. Privatizácia a reštrukturalizácia priemyslu V správe za rok 2005 sa dospelo k záveru, že je potrebné pokračovať v programe privatizácie a aktívnej likvidácie podnikov, ktoré nie sú životaschopné. Od správ z októbra 2005 sa pokrok dosiahol v týchto oblastiach. Významným krokom vpred bolo podpísanie zmluvy o privatizácii najväčšej komerčnej banky (BCR) na základe spravodlivého a transparentného procesu. Privatizácia v sektore energetiky napreduje pomaly. Privatizovali sa dvaja distribútori elektriny. Od októbra 2005 bolo privatizovaných alebo išlo do likvidácie 18 veľkých štátnych spoločností z portfólia AVAS (orgán pre privatizáciu). Ciele v oblasti zníženia zamestnanosti v štátnych spoločnostiach a zrušenia viacerých menších spoločností sa splnili. Daňové orgány pokračovali v monitorovaní a vymáhaní platby daní zo strany podnikov a podarilo sa vo veľkej miere vyhnúť zmene splátkového kalendára nových dlhov. V sektore energetiky pokračovala úprava cien smerom nahor. Konkurencia na trhu s energiami začala prinášať ovocie a zriadením veľkoobchodnej energetickej burzy sa ďalej zvýšila transparentnosť energetických operácií. Pokračovalo aj úsilie zamerané na zlepšenie inkasa účtov za energie. V sektore ťažobného priemyslu pokračovala úprava zamestnanosti a zavreli sa ďalšie bane. V železničnej doprave mala reštrukturalizácia a kontrolovaný rast miezd za následok zlepšenie finančnej výkonnosti spoločnosti zaoberajúcej sa nákladnou dopravou a infraštruktúrou. Reštrukturalizácia štátnej leteckej spoločnosti mala za následok čistý zisk v roku 2005. Treba však ešte vyriešiť niektoré neuzavreté otázky. Očakávaná privatizácia poslednej veľkej štátnej banky do konca roku 2005 sa neuskutočnila. Privatizačné ciele, ktoré si Rumunsko stanovilo v oblasti distribúcie a výroby elektrickej energie a ťažby zemného plynu, sa ešte v plnom rozsahu nedosiahli. Malý pokrok sa dosiahol v privatizácii spoločnosti v sektore obrany. Celkový počet spoločností, v ktorých má vlastnícky podiel štát, sa zvýšil z 1 180 v polovici roku 2005 na 1 233 začiatkom roku 2006. Tento zvrat bo spôsobený sústavným návratom spoločností do štátneho vlastníctva vzhľadom na spory okolo privatizačných zmlúv. Nepodarilo sa splniť cieľ, ktorým bolo zrušenie piatich veľkých spoločností do konca marca 2006. Počet menšinových podielov vo vlastníctve AVAS sa takmer neznížil. Viac ako polovica spoločností zostávajúcich v portfóliu AVAS sa nepovažuje za vhodné na privatizáciu. Na pozadí týchto súvislostí zostáva pre AVAS posledným riešením likvidačné a konkurzné konanie. Rumunsko sa rozhodlo posunúť navrhnutý termín ukončenia procesu privatizácie z konca roku 2006 na koniec roku 2007. Činnosti v oblasti privatizácie a likvidácie treba výrazne zintenzívniť, aby sa podarilo tento zmenený termín splniť. S cieľom posilniť hospodársku súťaž na vnútornom trhu by sa mal zmenšiť rozdiel medzi cenami plynu medzinárodných a domácich producentov. Reštrukturalizácia sektora tepelnej energetiky napredovala pomaly a sektor nepriaznivo ovplyvňujú vysoké náklady na výrobné zariadenia, zlý stav distribučných sietí a dlhodobé neuhrádzanie platieb. Reštrukturalizácia tohto sektora by sa mala zrýchliť, aby sa splnil záväzok v plnej miere zosúladiť spotrebiteľské a výrobné ceny za teplo v roku 2007. V sektore ťažobného priemyslu by štrukturálne úpravy mali riešiť nízku ziskovosť a hromadenie nedoplatkov. V železničnej doprave treba podniknúť ďalšie kroky zamerané na zlepšenie zložitej finančnej situácie, v ktorej sa nachádza spoločnosť zaoberajúca sa osobnou železničnou dopravou. V prípade ťažobného priemyslu a železníc by sa malo upustiť od opakovaného odpustenia dlhov voči štátnemu rozpočtu. Celkovo pokračoval proces privatizácie pomalým tempom a nedosiahli sa ciele, ktoré stanovila vláda. Dosiahol sa určitý pokrok v reštrukturalizácii sektora energetiky, ťažobného priemyslu a dopravy. Na odstránenie pretrvávajúcich strát a spoliehania sa na priame a nepriame dotácie zo strany väčšiny sektorov je potrebný ďalší podstatný pokrok. Podnikateľské prostredie V správe za rok 2005 sa dospelo k záveru, že je potrebné presadzovať finančnú disciplínu a podstatne pokročiť pri sfunkčňovaní súdnictva. Od správ z októbra 2005 sa pokrok dosiahol v týchto oblastiach. Naďalej sa vyvíjalo úsilie zamerané na obmedzenie hromadenia nových daňových nedoplatkov a nedoplatkov v odvodoch sociálneho zabezpečenia a finančná disciplína sa posilňovala tým, že nedochádzalo k zmenám splátkového kalendára nových dlhov a ich odpusteniu. Prispelo to k vytvoreniu rovnakých podmienok pri podnikaní. Podstatný pokrok sa dosiahol pri sfunkčňovaní súdnictva ( pozri taktiež kapitolu 24 – Spravodlivosť a vnútorné záležitosti ). Pozoruhodný pokrok sa dosiahol pri využívaní konkurzných konaní a iných spôsobov likvidácie urýchľujúcich odchod z trhu. Podiel prípadov konkurzných konaní, ktoré sa vyriešili likvidáciou, sa v roku 2005 ďalej zvýšil. Mierne sa zvýšil sa aj celkový podiel vyriešených prípadov. Významne sa zvýšil počet ukončených likvidácií a mierne sa zvýšil podiel prípadov vyriešených do šiestich mesiacov až dvoch rokov od začatia ich likvidácie. Zákon o konkurze sa v apríli 2006 zmenil a doplnil s cieľom zjednodušiť konania a zvýšiť ochranu veriteľa. Treba však ešte vyriešiť niektoré neuzavreté otázky. Naďalej sa musí zlepšovať finančná disciplína. Skupina monitorovaných veľkých štátnych spoločností produkuje nové nedoplatky. Pretrvávajú nedostatky v rámci konkurzov a ochrana veriteľov je naďalej slabá, najmä vzhľadom na relatívne dlhý čas riešenia prípadov konkurzných konaní a nízku mieru ich návratnosti. Tým sa zmenšuje význam úspešnej implementácie nedávnej zmeny a doplnenia konkurzného rámca. Celkovo sa dosiahol ďalší pokrok pri zvyšovaní finančnej disciplíny a pozoruhodný pokrok sa zaznamenal pri konkurzných konaniach, aj keď hromadenie nových nedoplatkov pokračovalo a v konkurznom rámci pretrvávajú nedostatky. Malé zlepšenie vykázal pracovný trh s relatívne stabilnou mierou nezamestnanosti (7,7 % v roku 2005), ale s vysokou a stúpajúcou nezamestnanosťou mladých ľudí (23,8 % v roku 2005) aj dlhodobou nezamestnanosťou (4,4 % v roku 2005). 3.1. Celkové hodnotenie Rumunsko je fungujúcou trhovou ekonomikou. Razantná implementácia jeho programu štrukturálnych reforiem by mu mala umožniť v blízkom období úplne splniť hospodárske kritériá. Rumunsko si celkovo udržalo makroekonomickú stabilitu a pokročilo v štrukturálnych reformách. Od správy z októbra 2005 napredovanie pokračovalo. Prijala sa vhodnejšia fiškálna, menová a mzdová politika. Zlepšila sa daňová disciplína, lepšie sa vynucovala finančná disciplína obchodných spoločností a zlepšil sa rámec pre konkurzy. Reštrukturalizácia pokračovala v sektore energetiky, dopravy a v ťažobnom priemysle. Reforma verejných výdavkov však musí pokročiť a príjem z daní by sa mal posilniť. Prehĺbenie štrukturálnych reforiem vyžaduje najmä pokračujúcu reštrukturalizáciu sektora energetiky, ťažobného priemyslu a dopravy a pokrok v implementácii privatizačného programu. Ešte stále sa akumulujú nové nedoplatky a konkurzný rámec má ešte stále nedostatky. 4. ZÁVÄZKY A POŽIADAVKY VYPLÝVAJÚCE Z PRÍSTUPOVÝCH ROKOVANÍ Úvod V správe z októbra 2005 Komisia dospela k záveru, že Rumunsko už dosiahlo značný stupeň súladu s acquis . V prípade väčšiny kapitol acquis bolo Rumunsko už pripravené alebo uskutočnilo prípravy na vyriešenie posledných nedoriešených otázok do okamihu pristúpenia. V prípade kapitol týkajúcich sa dopravy, energetiky, štatistiky, hospodárskej a menovej únie, malých a stredných podnikov, vedy a výskumu, vzdelávania a odbornej prípravy, telekomunikácií, ochrany spotrebiteľa, vonkajších vzťahov, spoločnej zahraničnej a bezpečnostnej politiky a rozpočtových ustanovení EÚ už krajina celkovo spĺňala záväzky. Rumunsko sa vo všetkých týchto kapitolách považovalo za dostatočne pripravené na plynulú integráciu do EÚ. Tento záver ostáva v platnosti. Okrem toho sa pokrok dosiahol napríklad vo vonkajších vzťahoch a rozvoji. Tieto kapitoly sa teda ďalej nehodnotia, jedinou výnimkou je kapitola týkajúca sa vzdelávania a odbornej prípravy, v ktorej sa príprava musí zintenzívniť. Zostávajúce kapitoly zahŕňali otázky, ktoré si vyžiadali väčšie úsilie zo strany Rumunska a v niekoľkých prípadoch okamžité a rozhodné konanie, aby boli do pristúpenia pripravené. Tieto otázky sa opätovne preverujú v nasledujúcich kapitolách. Tento oddiel teda prináša prehľad všetkých zostávajúcich otázok, ktoré musí Rumunsko vyriešiť, aby bolo do svojho pristúpenia pripravené na implementáciu acquis . 4.1. Kapitoly acquis 4.1.1. Kapitola 1: Voľný pohyb tovaru Pokiaľ ide o horizontálne a procesné opatrenia , rumunský normalizačný orgán (ASRO) sa stal plnoprávnym členom Európskeho normalizačného orgánu CEN aj Európskeho výboru pre elektrotechnickú normalizáciu CENELEC. Rumunský akreditačný orgán (RENAR) v októbri 2005 opätovne získal postavenie signatára mnohostrannej dohody o európskej spolupráci pri akreditácii v oblasti skúšobných laboratórií. RENAR ešte nezískal postavenie v oblasti systémov riadenia kvality a orgánov certifikácie výrobkov. RENAR musí ešte značne zlepšiť svoje administratívne kapacity, aby zabezpečil akreditáciu podľa noriem EÚ. Prípravy v tejto oblasti by sa mali zrýchliť. Pokiaľ ide o právne predpisy so starým prístupom , pokročila implementácia acquis o osvedčených laboratórnych postupoch. Prebiehajú prípravy na revíziu oprávnení na marketing liekov na humánne použitie do konca roku 2006. Pretrvávajú obavy súvisiace s právnymi predpismi týkajúcimi sa bezpečnosti potravín a pestovania GMO. Právne predpisy týkajúce sa potravín ešte nie sú úplne v súlade s acquis v mnohých dôležitých oblastiach, ako sú prísady, aromatické prísady, látky prichádzajúce do kontaktu s potravinami, potravinové doplnky a potraviny na účely osobitnej výživy, úradné kontroly, ionizačné žiarenie, minerálne vody a GMO. Chýbajú úradné kontroly GMO pri potravinách vyrobených z vlastných a dovezených geneticky modifikovaných plodín. Musia sa v plnej miere splniť požiadavky na označovanie a vysledovateľnosť, zlepšiť postupy odoberania vzoriek a metódy analýzy a laboratóriá musia byť akreditované. Je ešte potrebné určiť monitorovací orgán v oblasti osvedčených laboratórnych postupov. Dosiahnuť ešte treba aj úplný súlad v oblasti kozmetiky a hnojív. Potrebné je prijať a implementovať akčný plán s osobitnými opatreniami, ktorým sa zabezpečí, aby poľnohospodári po pristúpení už nepoužívali neschválené geneticky modifikované osivá. Musia sa značne zrýchliť prípravy nato, aby sa odo dňa pristúpenia zabezpečila vysledovateľnosť, označovanie a kontrola spracúvaných potravinárskych výrobkov obsahujúcich GMO. V kontexte všeobecnej reformy systému verejného obstarávania bol v apríli 2006 v súlade s pravidlami EÚ prijatý jeden jasný a komplexný zákon o verejnom obstarávaní, ktorý má nadobudnúť účinnosť v júni 2006. Pripravujú sa sekundárne právne predpisy. Úspechy sa zaznamenali v oblasti elektronického obstarávania. Nový národný úrad pre verejné obstarávanie funguje dobre a má dobre pripravených pracovníkov. Zlepšil sa systém nápravných opatrení, ale ešte sa ukáže, ako bude revízna rada fungovať v praxi. Sekundárne právne predpisy sa musia ešte implementovať. Potrebné je ďalšie úsilie zamerané na zvýšenie informovanosti o novom právnom rámci. V systéme kontroly verejného obstarávania ex ante ešte neexistujú žiadne výsledky. Prípravy v tejto oblasti napredujú celkovo dobre. Záver V oblasti verejného obstarávania sa dosiahol významný pokrok a Rumunsko v súčasnosti spĺňa záväzky a požiadavky v tejto oblasti vyplývajúce z prístupových rokovaní. Prípravy prebiehajú a, ak sa ich súčasné tempo udrží, zostávajúce otázky by sa do pristúpenia mali vyriešiť. Pokrok sa dosiahol v horizontálnych a procesných opatreniach a v právnych predpisoch so starým prístupom . Teraz je však v týchto oblastiach potrebné zvýšiť úsilie a treba rýchlo konať, aby sa pretrvávajúce nedostatky do pristúpenia odstránili. Významne sa musia zvýšiť administratívne kapacity najmä v oblasti akreditácie. Naliehavé opatrenia sú potrebné na ukončenie transpozície právnych predpisov o potravinách a na zvýšenie administratívnych kapacít na kontrolu pestovania, výroby a marketingu GMO, ktoré vyvolávajú obavy. V súčasnosti je potrebná najmä implementácia akčného plánu s osobitnými nápravnými opatreniami s cieľom zabezpečiť pripravenosť Rumunska v tejto oblasti do dňa pristúpenia. 4.1.2. Kapitola 2: Voľný pohyb osôb V oblasti občianskych práv nemožno konštatovať žiaden osobitný pokrok. Je potrebné dokončiť transpozíciu nového acquis o právach občanov Únie a ich rodinných príslušníkov voľne sa pohybovať a zdržiavať na území členských štátov. Je ešte potrebné transponovať acquis, pokiaľ ide o volebné práva. Musia sa ešte zmeniť a doplniť právne predpisy s cieľom zabezpečiť, aby sa so štátnymi príslušníkmi členských štátov EÚ, ktorí nie sú Rumuni, zaobchádzalo rovnako ako s rumunskými štátnymi príslušníkmi, pokiaľ ide o prístup k vzdelaniu a poplatky za vzdelávanie. Prípravy v tejto oblasti je potrebné zintenzívniť. Záver V oblasti občianskych práv je potrebné zvýšiť úsilie a treba rýchlo konať, aby sa dosiahlo zosúladenie právnych predpisov o volebných právach a prístupe k vzdelaniu. 4.1.3. Kapitola 3: Sloboda poskytovať služby Na celoštátnej a miestnej úrovni bolo zmenených a doplnených niekoľko zákonov a rozhodnutí s cieľom odstrániť obmedzenia slobody usadiť sa a poskytovať služby . Odstraňujú sa právne a administratívne prekážky. Očakávajú sa ďalšie úpravy licenčných a povoľovacích konaní, ktoré sa uplatňujú pri všetkých dočasne podnikajúcich fyzických a právnických osobách bez ohľadu na oblasť. Zákony a administratívne postupy obsahujúce neodôvodnené obmedzenia, týkajúce sa napríklad zriaďovania lekární, by sa mali vylúčiť. Prípravy v tejto oblasti je však potrebné zintenzívniť. Situácia v bankovom sektore vyvoláva obavy, pretože je ešte potrebné zabezpečiť transpozíciu novej, prísnejšej smernice o kapitálových požiadavkách. Pred jej implementáciou je potrebné poskytnúť bankám aj investičným spoločnostiam dostatočný čas na zavedenie potrebných úprav. Je potrebné zabezpečiť konzistentnosť medzi prácou na transpozícii, ktorú vykonáva centrálna banka a štátna komisia pre cenné papiere, s cieľom umožniť ucelený dohľad nad bankami a investičnými spoločnosťami. Prípravy však treba v súčasnosti zrýchliť. Pokiaľ ide o sektor poisťovníctva , komisia pre dohľad nad poisťovníctvom (ISC) schválila rad právnych aktov so zámerom zlepšiť presadzovanie a vykonávanie dohľadu nad poisťovňami. Prijal sa nový akčný plán s osobitnými opatreniami zameranými na boj proti vedeniu motorových vozidiel bez poistenia. Informačné centrum bolo vybavené výkonným vybavením IT. V súčasnosti sa sústavne aktualizujú a opravujú databázy, aby sa mohol problém vedenia motorových vozidiel bez poistenia dostať pod kontrolu. Začali sa kampane na zvýšenie informovanosti verejnosti a zvýšil sa počet policajných kontrol. Tento akčný plán týkajúci sa poistenia motorových vozidiel sa však ešte musí implementovať. Väčšina potrebných inštitúcií ešte nie je funkčná. Orgán pre náhradu škody ešte nemá priestory ani finančné zdroje. Informačné centrum nemá pracovníkov na poskytovanie informácií. Treba posilniť finančné možnosti záručného fondu. Treba zabezpečiť finančnú nezávislosť národného úradu pre poistenie motorových vozidiel. Presadzovanie pravidiel o poistení motorových vozidiel je slabé. Existuje riziko, že Rumunsko nebude môcť podpísať viacstrannú dohodu načas, aby mohla Komisia prijať rozhodnutie o zrušení kontrol potvrdení o poistení na hraniciach do decembra 2006. Administratívne štruktúry ešte nie sú úplne funkčné a musia sa posilniť. Prípravy v oblasti poisťovníctva sa musia zintenzívniť. Zlepšilo sa presadzovanie pravidiel ochrany osobných údajov a značne sa posilnili sa administratívne štruktúry (Pozri kapitolu 24 – Spravodlivosť a vnútorné záležitosti) . Záver V oblasti ochrany osobných údajov sa dosiahol významný pokrok. Rumunsko v súčasnosti vo všeobecnosti v tejto oblasti spĺňa záväzky a požiadavky vyplývajúce z prístupových rokovaní. V bankovom sektore táto situácia vyvoláva obavy, pretože v súčasnosti je potrebné zvýšené úsilie pri transponovaní nových kapitálových požiadaviek a zabezpečení jednotného uplatňovania týchto požiadaviek a uceleného dohľadu nad bankami a investičnými spoločnosťami. Pokrok sa dosiahol v oblasti práva usadiť sa a slobody poskytovať nefinančné služby a v sektore poisťovníctva . Teraz je však v týchto oblastiach potrebné zvýšiť úsilie a treba rýchlo konať, aby sa nedostatky pred pristúpením včas odstránili. Osobitne by sa malo zintenzívniť úsilie zamerané na odstránenie obmedzení slobody usadiť sa a poskytovať služby. Zvýšené úsilie ešte vyžaduje presadzovanie pravidiel o poistení motorových vozidiel. Aby sa dokončili prípravy na členstvo, musia sa súrne zriadiť alebo naplno sfunkčniť potrebné inštitúcie. 4.1.4. Kapitola 4: Voľný pohyb kapitálu Pokiaľ ide o boj proti praniu špinavých peňazí , zvýšila sa informovanosť príslušných subjektov o ich ohlasovacej povinnosti a pri hlásení podozrivých operácií sa dosiahol určitý pokrok. Pri subjektoch s ohlasovacou povinnosťou, ako sú kasína a zmenárne, sa uplatňuje aktívnejší kontrolný režim. V niektorých prípadoch, ako sú subjekty s ohlasovacou povinnosťou bez regulačného orgánu, sa ešte musia prijať právne predpisy na implementáciu zmeneného a doplneného zákona proti praniu špinavých peňazí. Ešte neboli zosúladené revidované odporúčania Finančnej akčnej jednotky (FAFT) na boj proti praniu špinavých peňazí a financovaniu terorizmu. Okrem bankovníctva a sektoru cenných papierov je ohlasovanie zo strany súkromných subjektov naďalej nedostatočné, najmä v prípade realitných kancelárií a kasín, ktoré sú osobitne náchylné na pranie špinavých peňazí. Základné nepochopenie naďalej pretrváva medzi niektorými subjektmi s ohlasovacou povinnosťou, ako sú napríklad notári. Dohľad finančného spravodajského oddelenia (FSO) nad subjektmi s ohlasovacou povinnosťou sa obmedzil len na niekoľko sektorov. FSO má navyše riadiace a administratívne problémy, ktoré ovplyvňujú jeho fungovanie. FSO potrebuje ďalšie zdroje a odborné znalosti, najmä finančných analytikov. Treba ďalej posilňovať účinnú spoluprácu medzi subjektmi v rámci reťazca a s ostatnými krajinami. Účinnosť ochrany proti praniu špinavých peňazí brzdia problémy s presadzovaním práva ( pozri kapitolu 24 – Spravodlivosť a vnútorné záležitosti ). Záver V oblasti prania špinavých peňazí sa dosiahol určitý pokrok. Výsledky sú však stále obmedzené, pokiaľ ide o účinnú implementáciu a presadzovanie, najmä v oblasti informovanosti, ohlasovania podozrivých operácií a vykonávania dohľadu. Teraz je v týchto oblastiach potrebné zvýšiť úsilie a rýchlo konať, aby sa nedostatky pred pristúpením včas odstránili. 4.1.5. Kapitola 5: Právo obchodných spoločností Implementuje sa národná stratégia ochrany práv duševného a priemyselného vlastníctva (IPR) a súvisiaci akčný plán prijatý v septembri 2005, ktorých cieľom je zlepšiť administratívne štruktúry a jej presadzovanie. Nové právne predpisy umožňujú vyšetrovanie ex officio a stíhanie trestných činov súvisiacich s IPR prostredníctvom špeciálneho útvaru generálnej prokuratúry. Posilnila sa úloha generálnej prokuratúry ako centrálneho koordinačného orgánu. Zlepšila sa výmena informácií, koordinácia a spolupráca medzi všetkými inštitúciami a orgánmi presadzovania práva. Prijali sa primerané opatrenia na zvýšenie informovanosti verejnosti a pokračovala odborná príprava pracovníkov. Intenzívne úsilie sa vyvinulo na zlepšenie komunikácie medzi inštitúciami. Musí sa však dokončiť zosúlaďovanie v oblasti biotechnologických patentov. Taktiež sa musia uskutočniť primerané prípravy na spracúvanie žiadostí o certifikáty o dodatočnej ochrane ku dňu pristúpenia. Ďalej sa musia rozširovať opatrenia na zvyšovanie informovanosti. Musí sa naďalej vyvíjať úsilie zamerané na udržiavanie komunikácie. Musí sa ďalej rozvíjať komunikácia medzi inštitúciami a organizáciami vlastníkov práv. Trestná činnosť súvisiaca s IPR je naďalej hrozbou a znamená skutočnú výzvu. Nedosiahli sa žiadne konkrétne a hmatateľné výsledky. V súvislosti s organizáciami pre správu lincencií je potrebné ďalšie objasňovanie. Je potrebné zrýchliť celkové prípravy v oblasti ochrany práv duševného a priemyselného vlastníctva, vrátane jej presadzovania. Záver V oblasti ochrany práv duševného a priemyselného vlastníctva sa dosiahol významný pokrok. Teraz je však v tejto oblasti potrebné vyvinúť úsilie a rýchlo konať, aby sa nedostatky pred pristúpením včas odstránili. 4.1.6. Kapitola 6: Politika hospodárskej súťaže Pokiaľ ide o presadzovanie zaznamenávania štátnej pomoci , kvalita hodnotení a analýza opatrení pomoci zo strany rady pre hospodársku súťaž sa zreteľne zvýšila. Významný pokrok sa dosiahol, pokiaľ ide o reštrikcie zo strany poskytovateľov štátnej pomoci aj kontrolu zo strany rady pre hospodársku súťaž, ktorá začala jedno vyšetrovanie ex officio a naďalej vyvíjala úsilie pri zabezpečovaní dodržiavania oznamovacej povinnosti ex ante . Týkalo sa to niekoľkých prípadov pomoci na záchranu a reštrukturalizáciu a najmä opatrení pomoci spojených s privatizáciou podnikov. Mechanizmus predbežných konzultácií (prostredníctvom ktorých Komisia ponúka neformálne technické poradenstvo o návrhoch rozhodnutí pred ich prijatím) sa ukázal ako úspešný. Pracovná skupina pre otázky štátnej pomoci na úrovni ministerstiev a akčná jednotka na úrovni ministerstiev podporujú prácu rady pre hospodársku súťaž tým, že zabezpečujú oznamovanie všetkých plánov štátnej pomoci všetkých ministerstiev. Rada pre hospodársku súťaž taktiež začala implementovať rozhodnutia o vrátení neoprávnenej pomoci. Pokiaľ ide o štátnu pomoc oceliarskemu priemyslu, rumunské orgány naďalej s Komisiou úzko spolupracujú na implementácii národného programu reštrukturalizácie oceliarstva. Rumunská rada pre hospodársku súťaž od októbra 2005 nepovolila žiadnu pomoc v prospech oceliarskych závodov zaradených do národného programu reštrukturalizácie. Napriek tomu je potrebné zintenzívniť implementáciu podmienok a povinností súvisiacich s reštrukturalizáciou, ako aj vracanie pomoci neoprávnene poskytnutej oceliarskym spoločnostiam nezahrnutým do národného programu reštrukturalizácie (Pozri taktiež kapitolu 15 – Priemyselná politika). Oznamovanie ex ante všetkých nových opatrení pomoci vo vzťahu k prípadom reštrukturalizácie, odkladov platieb alebo opatrení spojených s privatizáciou sa ešte neuskutočňuje podľa požadovaných noriem. Potrebné je prijať ďalšie opatrenia na zavedenie väčšej disciplíny medzi poskytovateľov štátnej pomoci. Musí sa zlepšiť spolupráca medzi poskytovateľmi štátnej pomoci, ako sú ministerstvo verejných financií a orgán pre privatizáciu AVAS, a radou pre hospodársku súťaž. Okrem toho sa v niekoľkých prípadoch nezabránilo, aby vznikli vážne problémy, kvôli ktorým spoločnosti neboli schopné udržať si výrobné kapacity a pracovné sily bez nových injekcií pomoci. Záver V presadzovaní štátnej pomoci sa dosiahol dobrý pokrok. Teraz je však v tejto oblasti potrebné vyvinúť úsilie a rýchlo konať, aby sa nedostatky pred pristúpením včas odstránili. Pokračovať by sa malo v úsilí zameranom na včasné dokončenie hodnotenia súčasných veľkých opatrení pomoci. Poskytovatelia štátnej pomoci by mali zabezpečiť prísnu kontrolu ex ante schém štátnej pomoci zo strany rady pre hospodársku súťaž. „Dočasný mechanizmus“ pre štátnu pomoc upravuje opatrenia pomoci pre pristupujúcu krajinu, ktoré sa budú naďalej uplatňovať aj po pristúpení, aby sa považovala za existujúcu pomoc v zmysle článku 88 ods. 1. Vzhľadom na tento mechanizmus sa v prílohe V k Aktu o pristúpení uvádza, že „vo vzťahu k Rumunsku sa odsek 1 písm. c) uplatňuje iba na tie opatrenia pomoci, ktoré preskúmal rumunsky orgán na monitorovanie štátnej pomoci po takom termíne, určenom Komisiou na základe nepretržitého monitorovania záväzkov, ktoré Rumunsko prevzalo v kontexte prístupových rokovaní, ku ktorému presadzovanie štátnej pomoci v Rumunsku v období pred pristúpením dosiahne uspokojivú úroveň.“ Monitorovanie Komisie a úsilie rumunských orgánov ukazujú, že takáto úroveň sa v súčasnosti dosiahla, a Komisia preto od mája 2006 uplatňuje odsek 1 písm. c) prílohy V k Aktu o pristúpení. 4.1.7. Kapitola 7: Poľnohospodárstvo Horizontálne otázky V súčasnosti už funguje široký inštitucionálny rámec pre dve platobné agentúry a posilnili sa celkové administratívne kapacity: koncom marca bolo prijatých 3 600 osôb, pracovníkom, ktorí majú na starosti riadenie fondov EÚ pre rozvoj vidieka, sa vyplácajú vyššie platy a získali sa kancelárie, pre ktoré sa v súčasnosti začína zabezpečovať vybavenie IT. Úloha a mandát agentúr sa už zväčša definovali. Naďalej však existujú významné nedostatky: nedostatok vlastných kancelárskych priestorov, vybavenia, postupov a systémov IT. Rumunsko okrem toho plánuje prijať do zamestnania 1 400 osôb. Pracovníci musia byť pred pristúpením primerane odborne pripravení, aby boli schopní riadne vykonávať svoje úlohy. Celkové administratívne kapacity a infraštruktúra platobných agentúr zostávajú zdrojom vážnych obáv a mali by sa súrne posilniť. Pôvodný vzorový plán na zavedenie integrovaného administratívneho a kontrolného systému ( IACS ) sa aktualizoval, aby sa zohľadnilo meškanie pri jeho implementácii. Pridelil sa rozpočet a pokračuje prijímanie pracovníkov. Prebieha vypracúvanie registra poľnohospodárskych podnikov a jeho príslušnej databázy a do databázy sa zaznamenali podrobné údaje o 75 % všetkých registrovaných poľnohospodárov. Systém identifikácie pozemkových parciel (LPIS) nie je ešte dokončený. Hoci sú k dispozícii všetky letecké fotografie, chýbajú použiteľné ortofotografie pre 36 % územia krajiny a digitalizácia blokov sa dokončila len pre 40 % ortofotografií. Práve sa začalo pracovať na zavedení prepojenia medzi poľnohospodármi a blokmi LPIS, ktoré je potrebné na poskytovanie grafických materiálov s vyznačenými hranicami referenčných parciel, ich jednotnými identifikačnými číslami a rozlohou poľnohospodárom. Predstavuje to značné množstvo práce, najmä vzhľadom na veľký počet predpokladaných príjemcov. Musí sa ešte vypracovať veľa postupov a príručiek obsahujúcich implementáciu dobrých podmienok z hľadiska poľnohospodárstva a životného prostredia a definíciu menej zvýhodnených oblastí. Mal by sa urýchlene zintenzívniť nákup hardvéru a vývoj softvéru IACS. Pri súčasnom tempe napredovania by nebolo možné do pristúpenia plne sfunkčniť systém IACS/LPIS. Právne predpisy týkajúce sa mechanizmov obchodovania sa ďalej zosúlaďujú. Zaviedla sa zjednodušená verzia vývozných a dovozných certifikátov a systému záruk na dovoz a vývoz určitých poľnohospodárskych produktov. Bol zriadený orgán a prebieha prijímanie pracovníkov. V marci 2006 prevzala platobná agentúra zodpovednosť za vydávanie dovozných a vývozných licencií. Podpísal sa protokol o spolupráci s národným úradom pre veterinárnu hygienu a potravinovú bezpečnosť. Spolupráca hlavných subjektov zapojených v mechanizmoch obchodovania však zostáva slabá. Platí to aj pre subjekty zodpovedné za vývozné a dovozné licencie, ako aj za vyplácanie náhrad, colné úrady, subjekty zodpovedné za administratívne kontroly ex post a národný úrad pre veterinárnu hygienu a potravinovú bezpečnosť. Platobná agentúra ešte neprevzala zodpovednosť za mechanizmy obchodovania. Prípravy v oblasti obchodných mechanizmov by sa mali zrýchliť. V oblasti politiky zabezpečovania kvality nemožno uviesť žiaden významný pokrok. Prípravy v tejto oblasti je však potrebné zintenzívniť. Organizácie spoločného trhu (OST) Pokiaľ ide o OST, vo väčšine sektorov sa dosiahol určitý pokrok, hoci ešte treba vytvoriť účinnú administratívnu štruktúru na presadenie týchto organizácií. Potrebné je okrem toho prijať ďalších pracovníkov a zabezpečiť ich primeranú odbornú prípravu a jasne definovať postupy jednotlivých inštitúcií pôsobiacich v sektoroch trhu. V rámci platobnej agentúry sa vytvoril útvar trhovej intervencie pre plodiny na ornej pôde , nemá však dostatok pracovníkov. Určil sa systém ohlasovania cien, ktorý sa v súčasnosti zavádza. Žiadne osobitné úspechy sa nezaznamenali v oblasti cukru . Platobná agentúra stále nemá dostatok pracovníkov, ktorí by sa zaoberal touto otázkou. V oblasti ovocia a zeleniny sa dosiahol pokrok pri implementácii kontroly kvality čerstvého ovocia a zeleniny a marketingových noriem. Pokrok sa taktiež dosiahol v rámci administratívnej štruktúry, ktorá je poverená uznávaním producentov. Zlepšila sa registrácia obchodníkov; príslušná databáza sa mesačne aktualizuje a začali sa zaznamenávať ceny, za ktoré produkciu predáva pestovateľ v poľnohospodárskom podniku. Dozorný orgán má naďalej málo pracovníkov, musí sa zlepšiť inšpekčné vybavenie a analýza rizík inšpekčných systémov je len v počiatočnom štádiu. Prijali sa nové právne predpisy zavádzajúce mechanizmy trhovej intervencie pri víne a vedľajších produktoch z vína. Register vinohradov by sa ešte mal upraviť tak, aby bol zlučiteľný s IACS. Legislatívny rámec pre sektor mlieka sa zväčša prijal a vytvorila sa inštitucionálna štruktúra na riadenie systému kvót, v rámci ktorej sa zriadil útvar pre kvóty na mlieko a sedem regionálnych kancelárií a ako poradný orgán národná rada pre mlieko. Tieto štruktúry v sektore mlieka však ešte nie sú funkčné. Musí sa vyvinúť ďalšie úsilie, pokiaľ ide o pracovníkov, vybavenie a jasné rozdelenie úloh medzi týmito subjektmi a platobnou agentúrou s cieľom zabezpečiť sfunkčnenie tohto systému do pristúpenia. Treba ešte zaviesť do praxe schvaľovanie mliekární (obchodníkov s mliekom) a zberných stredísk. Nezaznamenal sa žiadny pokrok, pokiaľ ide o pravidlá individuálneho prideľovania kvót na mlieko, najmä kvót na jeho priamy predaj, ako aj pokiaľ ide o vypracovanie plánu na zriadenie národného referenčného laboratória. Pokiaľ ide o sektor hovädzieho, ovčieho a bravčového mäsa , právne predpisy sa ďalej zosúlaďujú s acquis . Administratívne kapacity na zavedenie klasifikácie jatočného dobytka a systém ohlasovania cien boli vypracované, ale ešte nie sú funkčné. Inšpektorov a klasifikátorov treba odborne zaškoliť a udeliť im licenciu. Prípravy v tejto oblasti je potrebné zintenzívniť. Pridelili sa finančné prostriedky na vypracovanie systému podávania hlásení o trhu. Zaviedli sa a presadzujú sa marketingové normy týkajúce sa akostných tried vajec a hydiny podľa hmotnostných kategórií a ich označovania. Administratívne kapacity príslušných útvarov platobnej agentúry sú malé. Celkovo by sa mali prípravy v oblasti organizácií spoločného trhu značne zrýchliť, najmä pokiaľ ide o administratívne kapacity. Veterinárne otázky Pokiaľ ide o PSE (prenosné spongiformné encefalopatie) a vedľajšie živočíšne produkty , zaznamenali sa len obmedzené úspechy. Presadenie zákazu kŕmenia v spoločnostiach s vlastnými spracovateľskými zariadeniami nie je zaručené (zásoby mäsokostnej múčky ešte neboli zlikvidované). Ešte neexistujú primerané zberné miesta a spracovateľské zariadenia pre vysokorizikový materiál. Podľa národnej stratégie reštrukturalizácie a rozvoja národného systému vedľajších živočíšnych produktov z roka 2005 bolo vyhlásených osem výberových konaní zahŕňajúcich celé územie Rumunska. Vybrané spoločnosti budú mať licenciu a povinnosť vytvoriť režim zberu vysokorizikového materiálu, ako aj vybudovať a vybaviť zariadeniami spracovateľské zariadenia tak, aby boli funkčné do konca roku 2006. Ich sprevádzkovanie naďalej vyvoláva vážne obavy. Zásoby mäsokostnej múčky ešte treba zlikvidovať a spáliť. Pokiaľ ide o zavedenie systému veterinárnej kontroly na vnútornom trhu , identifikácia a registrácia zvierat a ich pohybu ďalej pokračuje a dokončuje sa databáza. Pokiaľ ide o veterinárne prehliadky dovozu z tretích krajín a pravidiel dovozu, úspešne sa skončili výberové konania na všetkých osem hraničných inšpekčných staníc (HIS) a začali sa stavebné práce. Vzťahy medzi prevádzkovateľom a národným úradom pre veterinárnu hygienu a potravinovú bezpečnosť (NÚVHPB) nie sú dostatočne efektívne, aby zaručili, že NÚVHPB ako príslušný orgán zabezpečí efektívne riadenie systému. Administratívne kapacity útvaru identifikácie zvierat sa preto musia výrazne posilniť, pretože v súčasnosti je obsadené iba každé siedme pracovné miesto. Zariadenia HIS sa musia dokončiť určitý čas pred pristúpením, aby pracovníci mohli prejsť odbornou prípravou a oboznámiť sa s využívaním zariadení a postupov. Prípravy v tejto oblasti je potrebné zintenzívniť. Pokiaľ ide o kontrolu chorôb zvierat , acquis sa transponoval a implementuje sa. Prijala sa národná stratégia eradikácie klasického moru ošípaných, ktorá od januára 2006 zakazuje preventívne očkovanie, a v súčasnosti sa preskúmava. Prijal sa národný plán kontroly tejto choroby. Pridelili sa finančné prostriedky na odškodnenie chovateľov. Plán sa musí rozšíriť, aby zahŕňal aj očkovanie diviačej zveri, naliehavé očkovanie určitých domácich ošípaných markerovou očkovacou látkou a plány pre nepredvídané udalosti a kontroly. Prísne kontroly zákazu očkovania sa ešte nevykonávajú. Prípravy v tejto oblasti by sa mali zrýchliť. V oblasti obchodu so živými zvieratami a živočíšnymi produktmi sa vykonal rad kontrol vývozu koňovitých zvierat. Prípravy v tejto oblasti je ešte potrebné zintenzívniť. Pokiaľ ide o verejné zdravie , prebieha implementácia programu modernizácie agropotravinárskych zariadení. Významne sa znížil počet „nevyhovujúcich zariadení bez plánu modernizácie“. Je to znakom úspešného napredovania a súčasné tempo modernizácie by sa malo zachovať. Mali by sa zintenzívniť prípravy zamerané na zdokonalenie riadenia zberu a spracúvania nevyhovujúceho surového mlieka. Je potrebné dokončiť právne predpisy týkajúce sa priameho predaja. NÚVHPB podnikol kroky na zavedenie rôznych prvkov potrebných pre kontrolný systém starostlivosti o zvieratá . Prebieha presadzovanie acquis . Administratívne kapacity národnej agentúry pre amelioráciu a reprodukciu v zootechnike sa nezvýšili. Prípravy v tomto sektore by sa mali zrýchliť. Kontrolný systém výživy zvierat potrebuje ďalšie zlepšenie, aby spĺňal požiadavky na bezpečnosť potravín a krmív. Prípravy v tejto oblasti treba zrýchliť. Záver Pokrok sa dosiahol aj v oblasti starostlivosti o zvieratá . Rumunsko v súčasnosti celkovo spĺňa záväzky a požiadavky v tejto oblasti vyplývajúce z prístupových rokovaní. Pokrok sa dosiahol v oblasti mechanizmov obchodovania a organizácií spoločného trhu a v obchode so živými zvieratami a živočíšnymi produktmi, zootechnike a výžive zvierat . Dobrý pokrok sa dosiahol, pokiaľ ide o identifikáciu zvierat a registráciu ich pohybu v oblasti systémov veterinárnej kontroly na vnútornom trhu, kontroly chorôb zvierat a verejného zdravia, modernizáciou zariadení. Žiaden významný pokrok nemožno konštatovať, pokiaľ ide o oblasť politiky zabezpečovania kvality . V súčasnosti je v týchto oblastiach potrebné zvýšené úsilie a treba rýchlo konať, aby sa zostávajúce nedostatky pred pristúpením včas vyriešili. V niekoľkých posledných mesiacoch sa dosiahol pokrok v oblasti platobných agentúr a integrovaného administratívneho a kontrolného systému (IACS) , ale vážne obavy pretrvávajú, pokiaľ ide o to, či budú platobné agentúry a IACS/LPIS do dňa pristúpenia funkčné. V oblasti PSE (prenosných spongiformných encefalopatií) a vedľajších živočíšnych produktov sa dosiahol len obmedzený pokrok a táto oblasť naďalej vzbudzuje vážne obavy. Rumunsko by v súčasnosti malo podniknúť okamžité a rozhodné kroky, aby bolo do dňa pristúpenia pripravené. 4.1.8. Kapitola 8: Rybné hospodárstvo Pokiaľ ide o riadenie zdrojov a flotily a o inšpekcie a kontrolu , posilnili sa administratívne kapacity národnej agentúry pre rybné hospodárstvo a akvakultúru (NARHA). Systém monitorovania rybárskych plavidiel je funkčný od februára 2006 a inštalovalo sa potrebné monitorovacie vybavenie. Rumunsko si zriadilo register rybárskych flotíl, ktorý zahŕňa všetky jeho rybárske plavidlá, a funguje aj príslušná databáza. Testovacie údaje boli do registra rybárskych flotíl Spoločenstva prenesené, ale ešte neboli v správnej forme. Platí to aj pre systém registrácie úlovku, do ktorého sa informácie, ako údaje z lodného denníka, vyhlásenia o vykládke a záznamy o predaji v súčasnosti nevkladajú v počítačovo čitateľnej forme a v dôsledku toho nie je možná krížová kontrola. Pokiaľ ide o riadenie zdrojov a flotily a inšpekcie a kontrolu, prípravy celkovo pokročili. Prevádzkové a administratívne kapacity na riadenie štrukturálnych opatrení v rámci NARHA sa posilnili. Zostáva ešte objasniť niekoľko zodpovednosí pri riadení štrukturálnych fondov, najmä preto, aby sa národná spoločnosť pre riadenie zdrojov v rybnom hospodárstve zbavila akejkoľvek úlohy sprostredkovateľského orgánu pri riadení finančných prostriedkov Spoločenstva. Prípravy treba zintenzívniť. Pokiaľ ide o trhovú politiku , NARHA doteraz udelila oprávnenia 44 organizáciám producentov. Pre vnútrozemský aj morský rybolov boli zriadené miesta vykládky a strediská prvého predaja. Prípravy by mali pokračovať, najmä pokiaľ ide o prenos a informatizáciu údajov. Záver Významný pokrok sa dosiahol v oblasti riadenia zdrojov a flotily , inšpekcie a kontroly a trhovej politiky . Rumunsko v súčasnosti vo všeobecnosti spĺňa záväzky a požiadavky vyplývajúce z prístupových rokovaní. Prípravy prebiehajú a, ak sa ich súčasné tempo udrží, zostávajúce otázky, ako systémy registrácie úlovku, by sa mali do pristúpenia vyriešiť. Pokrok sa dosiahol aj v oblasti štrukturálnych opatrení . Je však potrebné zvýšené úsilie a treba rýchlo konať, aby sa národná spoločnosť pre riadenie zdrojov v rybnom hospodárstve vylúčila z riadenia štrukturálnych fondov Spoločenstva. 4.1.9. Kapitola 10: Zdaňovanie Pokiaľ ide o oblasť DPH a priame zdaňovanie , musia sa ešte prijať právne predpisy v oblasti dane z príjmu právnických a fyzických osôb, ako aj DPH. Prípravy však treba v súčasnosti zintenzívniť. Pokiaľ ide o oblasť administratívnej spolupráce a vzájomnej pomoci , celkové administratívne kapacity sa mierne zvýšili najmä v oblasti DPH. Prijalo sa viacero opatrení na zlepšenie úrovne výberu, ktorý síce stúpa, avšak pomaly. Úroveň výberu daní je v Rumunsku celkovo príliš nízka a v tomto ohľade je potrebné rýchle zlepšenie. Kontrolné kapacity administratívy zostávajú malé, najmä pokiaľ ide o spotrebnú daň z alkoholu. Rumunsko musí uskutočniť všeobecnú reformu správy a výberu daní s cieľom zabezpečiť bezúhonnosť, predchádzať konfliktu záujmov a riešiť nedostatok zdrojov. Rýchle zlepšenie je potrebné na zabezpečenie dodržiavania podmienok zo strany platiteľov dane a výberu daní. Pokiaľ ide o prípravy Rumunska, aby bolo schopné po pristúpení účinne si vymieňať informácie s členskými štátmi EÚ, možno uviesť iba čiastočný pokrok. Pokiaľ ide o prípravy na systém výmeny informácií o DPH, DPH pri elektronických službách a systém na výmenu údajov o spotrebných daniach (SEED), pri zavádzaní týchto systémov sa vyskytlo ďalšie významné oneskorenie hlavne vzhľadom na nedostatky pri prípravách na strane daňovej správy. Keďže seriózna práca sa začala iba začiatkom marca 2006, pokiaľ sa nepodniknú rýchle kroky na prekonanie tohto oneskorenia, nie je pravdepodobné, že tieto systémy budú po pristúpení efektívne fungovať. Záver Pokiaľ ide o oblasť DPH a priame zdaňovanie , v súčasnosti je potrebné zvýšené úsilie vo vzťahu k právnym predpisom a výberu daní. Malý pokrok sa zaznamenal v oblasti administratívnej spolupráce a vzájomnej pomoci , v ktorej sa požadovalo rýchlo konať už v októbri 2005, najmä riešiť pomalé tempo implementácie interoperabilných systémov IT pri výbere daní, hlavne DPH a spotrebných daní. Táto zostáva oblasťou vyvolávajúcou vážne obavy vzhľadom na ďalší čas, ktorý uplynul bez toho, aby sa dosiahol nejaký pokrok. Rumunsko by v súčasnosti malo podniknúť okamžité a rozhodné kroky a prijať pevný a trvalý záväzok, aby bolo do dňa pristúpenia pripravené. Rumunsko by malo taktiež pokračovať v zvýšenom úsilí zameranom na posilnenie kapacity daňovej správy v oblasti výberu daní a kontroly osobitne vo vzťahu k spotrebným daniam a priamemu zdaňovaniu. 4.1.10. Kapitola 13: Sociálna politika a zamestnanosť Pokiaľ ide o pracovné právo , v marci 2006 sa prijali právne predpisy zamerané na transpozíciu acquis týkajúceho sa prevodu podnikov. Zostáva však ešte transponovať nedávne acquis týkajúce sa postavenia európskej spoločnosti, európskej družstevnej spoločnosti, ako aj informácií a konzultácií. Treba vyriešiť niekoľko nedostatkov najmä vo vzťahu ku kolektívnemu prepúšťaniu, práci na skrátený úväzok, práci na dobu určitú a európskym podnikovým radám. Dokončiť sa musí taktiež transpozícia v oblastiach, na ktoré sa nevzťahuje zákonník práce (ako je platobná neschopnosť zamestnávateľa, vysielanie pracovníkov a odvetvový pracovný čas). Treba naďalej zvyšovať administratívne kapacity inšpektorátu práce s cieľom zaručiť správne uplatňovanie acquis v praxi. Treba zintenzívniť prípravy s cieľom zosúladiť a implementovať acquis . Pokiaľ ide o rovnaké zaobchádzanie so ženami a mužmi , zosúlaďovanie práva zaostáva. Zostáva transponovať acquis týkajúce sa rovnakého zaobchádzania v systémoch sociálneho zabezpečenia pracovníkov. Okrem toho treba vyriešiť rad nedostatkov v správnej a úplnej transpozícii, najmä pokiaľ ide o smernice o rovnosti finančného ohodnotenia, rovnakom zaobchádzaní v zamestnaní, rodičovskej dovolenke a ochrane materstva. Rumunsko musí ešte overiť, či je potrebné vyrovnať dôchodkový vek štátnych úradníkov podľa zásady rovnakého finančného ohodnotenia, ktorá sa ustanovila v Zmluve o EÚ, a kritérií, ktoré zaviedol Európsky súdny dvor. Národná agentúra pre rovnosť príležitostí ešte stále nie je primerane vybavená zdrojmi a plne funkčná a treba zaručiť jej nezávislosť. Prípravy treba v súčasnosti zrýchliť. Pokiaľ ide o zdravie a bezpečnosť pri práci , musí sa dokončiť zosúlaďovanie práva v oblasti ťažobného priemyslu. Nedokončilo sa prepracovanie všeobecných noriem o ochrane práce vo forme rozhodnutí vlády. Vyskytlo sa významné oneskorenie v transpozícii niektorých častí acquis , ktoré by sa malo odstrániť tak, že by parlament prijal nový zákon o zdraví a bezpečnosti. Ďalej sa musia posilniť administratívne kapacity inšpektorátu práce a naďalej sa musí zvyšovať informovanosť zamestnávateľov, pokiaľ ide o požiadavky na zdravie a bezpečnosť, najmä v MSP. Dokončila sa transpozícia acquis týkajúceho sa vibrácií, azbestu, hluku, ako aj dočasných a mobilných stavenísk. Celkovo sa musia prípravy v tejto oblasti zintenzívniť. V kontexte podpory sociálneho dialógu bipartity sa zabezpečila intenzívna odborná príprava o sociálnom dialógu pre ministerstvo práce, sociálnych vecí a rodiny, organizácie sociálnych partnerov a hospodársku a sociálnu radu. Ukončili sa rokovania o celoštátnej kolektívnej zmluve na rok 2006. Nezmenený zostáva slabý sociálny dialóg bipartity, najmä na úrovni sektorov a priemyselných odvetví, ako aj schopnosť sociálnych partnerov rokovať a uzatvárať platné dohody. Organizácie sociálnych partnerov sú naďalej roztrieštené, chýbajú im schopnosti rokovať a nie sú reprezentatívne. Mechanizmus konzultácií s hospodárskou a sociálnou radou nezabezpečuje rade úlohu hlavného partnera vlády. Zvyšovanie schopností sociálnych partnerov rokovať musí ďalej pokračovať a musí sa podnecovať ich účasť na procese sociálneho dialógu na európskej úrovni. Prijali sa právne predpisy o verejnom zdraví s cieľom transponovať acquis týkajúce sa krvi a zložiek krvi, tkanív a buniek. Pokiaľ ide o oblasť prenosných chorôb, dosiahol sa pokrok v oblasti HIV/AIDS a používaní profylaktík u ohrozených skupín. Potrebné je ďalej implementovať právne predpisy týkajúce sa krvi, tkanív a buniek. Je potrebné zabezpečiť opatrenia na riadenie kvality vo všetkých krvných centrách. Posilniť by sa mala národná agentúra pre transplantácie. Konzultácie s etickým výborom vo veciach transplantácií nie sú dostatočné. Musí sa dokončiť vyšetrovanie obchodovania s ľudskými zárodočnými bunkami (pozri taktiež oddiel o politike) . Treba ukončiť transpozíciu acquis v oblasti tabaku. Potrebné je ďalšie posilňovanie administratívnych štruktúr a v rámci komplexného dohľadu nad chorobami a prevencie by sa malo zaistiť, aby boli zahrnuté aj menšinové skupiny. Treba zaručiť širšie zapojenie rumunských inštitúcií do sietí EÚ na sledovanie chorôb. Naďalej je potrebné úsilie na zlepšenie zdravotného stavu populácie a prístupu k zdravotnej starostlivosti, najmä na regionálnej úrovni a medzi chudobnejšími socioekonomickými vrstvami a menšinami. Mohol by k tomu prispieť zákon o reforme zdravotníctva, ktorý sa prijal v apríli 2006. Pokiaľ ide o duševné zdravie, urýchlene sa musia prijať opatrenia na vyriešenie preplnenosti a celkové zlepšenie životných podmienok ( pozri taktiež oddiel o politike ). Prípravy však treba výrazne zintenzívniť. Čo sa týka Európskeho sociálneho fondu (ESF) , jeho administratívne kapacity sa v zmysle prijímania pracovníkov a ich odbornej prípravy posilnili na všetkých úrovniach. Pozornosť však ešte treba venovať národnej agentúre pre zamestnanosť, ktorá je sprostredkovateľským orgánom. Zaviedli sa mechanizmy medzirezortnej a regionálnej koordinácie, je však potrebné pokračovať v zabezpečovaní jej nepretržitého a efektívneho fungovania. Začali sa činnosti spojené s identifikáciou projektov a do plánu odbornej prípravy pracovníkov ESF sa zahrnula aj odborná príprava konečných príjemcov. Trvalé úsilie by sa teraz malo zamerať na odbornú prípravu a na vytvorenie rezervy projektov. Dosiahol sa pokrok v administratíve, prípravy na riadenie ESF by sa však mali zrýchliť ( pozri taktiež kapitolu 21 – Regionálna politika a koordinácia štrukturálnych nástrojov ). V oblasti sociálneho začlenenia sa v decembri 2005 schválil národný plán boja proti chudobe a podpory sociálneho začlenenia na roky 2006 - 2008. V apríli 2006 bol zriadený výbor na monitorovanie implementácie spoločného memoranda o začlenení (SMZ). Zostáva ešte zaviesť jasný mechanizmus koordinácie medzi príslušnými ministerstvami a ostatnými zainteresovanými stranami. V súlade s ukazovateľmi EÚ o sociálnom začlenení by mala pokračovať analytická práca a rozvoj sociálnej štatistiky o chudobe a sociálnom vylúčení. Treba pokračovať v úsilí na zlepšení situácie ohrozených skupín, vrátane Rómov, a treba podporovať ich úplné začlenenie do spoločnosti. Treba ešte zlepšiť prístup osôb so zdravotným postihnutím na verejné priestranstvá, do budov a dopravných prostriedkov, ako aj k vzdelaniu a na trh práce. Potrebné je zvýšené úsilie na zatvorenie alebo reštrukturalizáciu veľkých pobytových zariadení pre ľudí so zdravotným postihnutím tým, že sa budú rozvíjať alternatívne služby na báze komunity, podpora rodín a menších pobytových jednotiek. Záver Vo väčšine oblastí sociálnej politiky a zamestnanosti sa dosiahol len obmedzený pokrok. Situácia v oblasti rovnakého zaobchádzania so ženami a mužmi sa zhoršila a nedostatočné napredovanie sa zaznamenalo v oblasti zdravia a bezpečnosti pri práci . V súčasnosti je potrebné zvýšené úsilie a treba rýchlo konať, aby sa tieto nedostatky pred pristúpením včas vyriešili. Treba dokončiť právne zosúladenie a presadzovanie v oblasti pracovného práva, rovnakého zaobchádzania so ženami a mužmi, zdravia a bezpečnosti pri práci a verejného zdravia . Mal by sa zlepšiť sociálny dialóg . Pozornosť by sa mala venovať zabezpečeniu prístupu k prvotnej zdravotnej starostlivosti, vysokej úrovne ochrany zdravia spolu s poskytovaním lepších služieb a transparentnosti systému zdravotníctva. Mali by sa zintenzívniť prípravy na riadenie Európskeho sociálneho fondu a na sociálne začlenenie všetkých ohrozených skupín spoločnosti, vrátane rómskej menšiny. Vo všeobecnosti je naďalej potrebné zvýšené úsilie na posilnenie administratívnych kapacít na zabezpečenie riadnej implementácie acquis v oblasti sociálnej politiky. 4.1.11. Kapitola 15: Priemyselná politika V oblasti privatizácie a reštrukturalizácie sa zaznamenal určitý pokrok. Je potrebné zabezpečiť úplnú transparentnosť procesu privatizácie. Komplexná reštrukturalizácia alebo likvidácia spoločností, ktoré v ich súčasnej forme nie sú životaschopné, podstatne nepokročila. V súčasnosti je potrebné riešiť problémy s postprivatizačnými povinnosťami zahrnutými v privatizačných zmluvách a z nich vyplývajúcimi súdnymi spormi, pretože mali za následok okrem iného zrušenie privatizácie a spôsobili fluktuáciu privatizačných portfólií ( pozri taktiež oddiel týkajúci sa hospodárstva ). Došlo k oneskoreniu pri implementácií programu reštrukturalizácie oceliarstva. To viedlo Rumunsko k návrhu zmien v národnom programe reštrukturalizácie a v jednotlivých podnikateľských plánoch, ktoré treba analyzovať, najmä z hľadiska zlučiteľnosti s pravidlami štátnej pomoci. Musí sa zabezpečiť efektívna a včasná reštrukturalizácia oceliarstva a úplná implementácia individuálnych plánov reštrukturalizácie. Mali by sa taktiež prijať opatrenia, aby sa v súlade so záväzkami Rumunska zabezpečilo, že sa tomuto sektoru neposkytne žiadna štátna pomoc mimo ustanovení Európskej dohody a zmluvy o pristúpení ( pozri taktiež kapitolu 6 – Politika hospodárskej súťaže ). Celkovo sa musia prípravy zintenzívniť, najmä pokiaľ ide o oceliarsky priemysel. Záver V privatizácii a reštrukturalizácii sa dosiahol obmedzený pokrok. V súčasnosti je v tejto oblasti potrebné zvýšené úsilie a treba rýchlo konať, aby sa zostávajúce nedostatky pred pristúpením dostatočne včas vyriešili. Viac pozornosti vyžaduje najmä ďalšia implementácia privatizačnej stratégie, riešenie problémov s postprivatizačnými povinnosťami a implementácia stratégie na reštrukturalizáciu oceliarstva, ktorá je úplne v súlade so záväzkami v oblasti štátnej pomoci. 4.1.12. Kapitola 18: Vzdelávanie a odborná príprava V oblasti programov Spoločenstva nemožno uviesť žiadny osobitný vývoj, okrem programu YOUTH, pri ktorom sa vyskytli vážne problémy s využívaním finančných prostriedkov, účtovníctvom a postupmi pri riadení programu zo strany rumunskej národnej agentúry. Implementácia všetkých činností v rámci programu YOUTH riadeného národnou agentúrou bola následne pozastavená. Na nápravu tejto situácie sa vypracoval akčný plán a jeho implementácia sa už začala. Prípravy v tejto oblasti treba zrýchliť, pretože sa musí zriadiť nová agentúra a musí sa zaviesť správne finančné hospodárenie, riadenie prevádzky a postupy kontroly. Záver Pokiaľ ide o programy Spoločenstva , situácia s programom YOUTH sa zhoršila. V súčasnosti je potrebné zvýšené úsilie a treba rýchlo konať, aby sa tento nedostatok pred pristúpením včas vyriešil. 4.1.13. Kapitola 20: Kultúra a audiovizuálna politika Právne predpisy v oblasti audiovizuálnej politiky sa ďalej zosúlaďujú s acquis prijatím dvoch zostávajúcich zmien a doplnení audiovizuálneho zákona týkajúcich sa súdnej právomoci a voľného príjmu. Zákon o kinematografii však obsahuje povinnosť všetkých prevádzkovateľov televízneho vysielania v Rumunsku vyhradiť najmenej 5 % vysielacieho času pre rumunské celovečerné filmy, ktorá je naďalej v rozpore so zásadou nediskriminácie na základe štátnej príslušnosti. Prípravy v tejto oblasti je však potrebné zintenzívniť. Záver V oblasti audiovizuálnej politiky sa dosiahol pokrok. V sektore vysielania sa však zásada nediskriminácie ešte neuplatňuje. V súčasnosti je v tejto oblasti potrebné zvýšené úsilie a treba rýchlo konať, aby sa dostatočne včas pred pristúpením zabezpečilo nadobudnutie účinnosti potrebných zmien a doplnení zákona o kinematografii. 4.1.14. Kapitola 21: Regionálna politika a koordinácia štrukturálnych nástrojov Pokiaľ ide o legislatívny rámec , zaviedlo sa viacročné rozpočtové plánovanie a rozpočtová pružnosť sa obmedzila v zákone o štátnom rozpočte na rok 2006. Prijal sa nový zákon o verejnom obstarávaní. Prijali sa právne predpisy, ktoré tvoria rámec pre systém kontroly verejného obstarávania ex ante . Prípravy v tejto oblasti v súčasnosti celkovo pokročili. V prípade inštitucionálnych štruktúr sa zaznamenal významný pokrok. Dokončilo sa určovanie orgánov riadenia štrukturálnych nástrojov a pred dokončením je aj vytváranie implementačných štruktúr. S ohľadom na administratívne kapacity sa komplexne prijímajú pracovníci a naďalej sa implementujú plány odbornej prípravy. Štruktúry na implementáciu programu hospodárskej konkurencieschopnosti sa ešte nedokončili. Nedokončilo sa prenesenie úloh z riadiacich orgánov na sprostredkovateľské orgány. Zostáva sfunkčniť systém kontroly verejného obstarávania ex ante. Administratívne orgány sú v rôznych štádiách prípravy, pričom niektoré vážne zaostávajú, ako napríklad agentúra pre MSP, národná agentúra pre zamestnanosť a niektoré iné, ktoré boli určené neskôr. Všeobecná odborná príprava súčasných a nových pracovníkov je k dispozícii, potrebná však je ďalšia špeciálna odborná príprava. Mechanizmy medzirezortnej koordinácie sa vytvorili, ale potrebné sú pružné a efektívne dojednania o arbitráži. Výrazne sa musí zlepšiť vzájomná spolupráca medzi celoštátnou a regionálnou úrovňou zohľadňujúc zároveň mechanizmy decentralizácie pripúšťajúce zodpovednosť na regionálnej úrovni. Celkovo sa musí posilniť medzirezortná koordinácia na regionálnej úrovni. Mechanizmy spoločného financovania s cieľom rozdeliť finančné zaťaženie medzi štátny rozpočet a konečných príjemcov, hlavne obce, nie sú celkom jasné. Prípravy v tejto oblasti je potrebné zintenzívniť. V rámci monitorovania a hodnotenia sa pre predvstupové nástroje a kohéznu politiku na vnútroštátnej úrovni prostredníctvom hlavných implementačných štruktúr otestoval jednotný informačný systém riadenia (JISR), ktorý je hlavným monitorovacím nástrojom. Jednotný informačný systém jednotného riadenia ešte nie je funkčný v súlade s implementačnými požiadavkami na programy štrukturálnych fondov. Príslušný pracovníci riadiaceho orgánu a na strednej úrovni sa ešte aktívne nezapájajú do sfunkčňovania JISR. V rámci celkového úsilia na posilnenie administratívnych kapacít sa musia posilniť aj monitorovacie a hodnotiace kapacity. Rozšírenie jednotného informačného systému riadenia na koncových používateľov si vyžiada ďalšie úsilie. Prípravy v tejto oblasti treba zrýchliť. V oblasti finančného hospodárenia a kontroly sa zväčšili administratívne kapacity, zlepšilo sa overovanie výdavkových dokladov, zriadili sa útvary vnútorného auditu a zlepšili sa potrebné podklady pre audit a postupy na riešenie nezrovnalostí. Určilo sa finančné hospodárenie a kontrolné štruktúry pre všetky oblasti výdavkov. Vo väčšine orgánov však musí pokračovať náročné prijímanie pracovníkov a implementácia plánov odbornej prípravy, vrátane špecialistov. Musí sa objasniť zodpovednosť orgánu zodpovedného za vonkajší audit. Praktickú implementáciu štruktúr finančného hospodárenia a kontroly treba ešte otestovať. Prípravy v tejto oblasti je však potrebné zintenzívniť. Záver Vo vzťahu k legislatívnemu rámcu sa dosiahol významný pokrok a Rumunsko v súčasnosti spĺňa záväzky a požiadavky vyplývajúce z prístupových rokovaní. Významný pokrok sa dosiahol vo vzťahu k inštitucionálnym štruktúram , vrátane administratívnych kapacít. Pokrok sa dosiahol aj vo vytváraní rezervy projektov v kontexte finančného hospodárenia a kontroly . Celkovo sú potrebné ďalšie kroky s cieľom ukončiť prípravy do pristúpenia. Väčšie úsilie je ešte potrebné pri riešení týchto neuzavretých otázok: vytvorenie implementačných postupov a posilňovanie administratívnych kapacít s osobitným zameraním na nedávno určené orgány, posilňovanie vzájomnej spolupráce medzi celoštátnou a regionálnou úrovňou a medzirezortnej koordinácie na regionálnej úrovni, pokračujúca príprava rezervy projektov a odborná príprava konečných príjemcov, zabezpečovanie sfunkčnenia kontroly verejného obstarávania ex ante a efektívneho systému finančného hospodárenia a kontroly . V oblasti monitorovania a hodnotenia sa dosiahol pokrok. Výsledky sú však naďalej obmedzené. I Jednotný informačný systém riadenia sa musí dokončiť a potrebné je pred pristúpením rozšíriť tento systém na príslušné orgány. V súčasnosti je vo všetkých týchto oblastiach potrebné zvýšené úsilie a treba rýchlo konať. 4.1.15. Kapitola 22: Životné prostredie V oblasti horizontálnych právnych predpisov došlo k ďalšiemu zosúlaďovaniu. Prijali sa právne zmeny a doplnenia, ktorými sa zabezpečilo, aby výdavky na verejné oznámenia znášali orgány zodpovedné za životné prostredie. Prijala sa príručka strategického environmentálneho hodnotenia. Dokončiť sa však musí právna transpozícia týkajúca sa strategického environmentálneho hodnotenia, prístupu k spravodlivosti a účasti verejnosti. V oblasti odpadového hospodárstva je právna transpozícia takmer ukončená. Prijali sa potrebné sekundárne právne predpisy. Prevádzkové zodpovednosti v oblasti odpadového hospodárstva na vnútroštátnej úrovni sú jasne rozdelené medzi ministerstvo a národnú agentúru ochrany životného prostredia. Na ministerstve sa zriadilo generálne riaditeľstvo pre odpady, ktoré predstavuje krok vpred. Na miestnej/regionálnej úrovni je rozdelenie zodpovedností menej jasné a zdá sa, že regionálne orgány by mohli zohrávať významnejšiu úlohu pri celkovom strategickom plánovaní v sektore odpadového hospodárstva. Aby mohli regionálne agentúry pre ochranu životného prostredia plniť tieto úlohy, budú potrebovať ďalších pracovníkov, ktorí budú riešiť otázky súvisiace s odpadom. Pripravujú sa regionálne plány odpadového hospodárstva, treba však zvýšiť úsilie, aby sa tieto plány dokončili čo najskôr, a z celoštátnej úrovne sú potrebné ďalšie usmernenia, aby sa zabezpečila spojitosť. Musí sa posilniť národná inšpekcia životného prostredia, aby mohla vykonávať potrebné kontroly. Prebieha implementácia záväzkov spojených so zatváraním skládok odpadu a zriaďovaním nových priestorov na hospodárenie s odpadom. Pokiaľ ide o vodné hospodárstvo , právna transpozícia pokračuje a takmer ukončená. Dokončuje sa návrh vnútroštátneho monitorovacieho systému, ktorý zavádza biologické monitorovanie a monitorovanie prioritných nebezpečných látok. Okrem toho sa významne zvýšil počet miest odberu vzoriek. Dokončil sa register chránených oblastí. Ďalšie úsilie je potrebné pri monitorovaní kvality vody. Pokiaľ ide o investície do vodnej infraštruktúry, musia sa zaistiť potrebné zdroje, aby sa zabezpečila správna implementácia. Čo sa týka priemyselného znečisťovania , zaznamenal sa dobrý pokrok, ale musí sa udržať rast. Právne predpisy sa úplne transponovali a už pôsobia vhodné inštitucionálne štruktúry s primeraným počtom pracovníkov. Spolupráca medzi regionálnou a celoštátnou úrovňou funguje dobre. Opakovaný súpis zariadení, na ktoré sa vzťahuje smernica o integrovanej prevencii a kontrole znečisťovania (IPPC), sa uskutočňuje a stanovil sa časový plán na zrýchlenie procesu jej uplatňovania. V súčasnosti je 638 zariadení, ktoré podľa hodnotenia musia mať povolenie IPPC. V apríli 2006 bolo podaných 434 žiadostí a vydaných 140 povolení. Zostávajúce povolenia predstavujú výzvu, ktorú musí administratíva v oblasti životného prostredia zvládnuť bez zníženia kvality povolení. Osobitné úsilie je potrebné, aby sa zabezpečilo, že postup vydávania vodohospodárskych licencií nespôsobí oneskorenie vydávania povolení IPKZ. Národná inšpekcia životného prostredia by sa mala naďalej posilňovať, aby bola schopná zabezpečovať primerané presadzovanie okrem iného integrovaných povolení. V oblasti ochrany prírody pokračovali prípravy prvého zoznamu území NATURA 2000, tempo sa však spomalilo, takže sa nedá zaručiť, že sa určovanie území do pristúpenia ukončí. Teraz je naliehavo potrebné posilniť tento proces. Naďalej je potrebné venovať pozornosť celoštátnemu strategickému prístupu, ako aj otázkam koordinácie a spolupráce a jasnému rozdeleniu zodpovednosti, pretože od októbra 2005 sa dosiahol len slabý pokrok. Zriadila sa národná agentúra pre chránené územia s cieľom koordinovať riadenie chránených území v budúcnosti. Podstatné však je, aby sa tejto agentúre, ktorá je priamo podriadená ministerstvu pre životné prostredie a vodné hospodárstvo, pridelili jasné zodpovednosti, vrátane koordinácie s inými zainteresovanými orgánmi. Prípravy však treba v súčasnosti zintenzívniť. Záver Pokrok sa dosiahol v oblasti horizontálnych právnych predpisov , odpadového hospodárstva a kvality vody . Zostáva ešte dokončiť právnu transpozíciu a potrebné implementačné kroky. Administratívne kapacity v týchto sektoroch by sa mali ďalej posilňovať najmä na miestnej/regionálnej úrovni. Významný pokrok sa dosiahol v oblasti priemyselného znečisťovania . Úsilie by malo pokračovať pri vydávaní dostatočne kvalitných povolení a pri posilňovaní administratívnych kapacít. Národná inšpekcia životného prostredia by mala byť schopná zabezpečiť primerané presadzovanie právnych predpisov týkajúcich sa životného prostredia. V oblasti ochrany prírody došlo k zhoršeniu a je potrebné zabezpečiť úplnú implementáciu acquis odo dňa pristúpenia. Potrebné je najmä posilniť administratívne kapacity, mechanizmy spolupráce a koordinácie, ako aj dokončiť prípravy na určenie osobitných chránených prírodných území. Vo všetkých týchto oblastiach je potrebné zvýšiť úsilie a treba rýchlo konať. 4.1.16. Kapitola 24: Spolupráca v oblasti spravodlivosti a vnútorných záležitostí Pokiaľ ide o prípravy na uplatňovanie schengenského acquis a správu budúcich vonkajších hraníc EÚ , implementácia schengenského akčného plánu pokračuje podľa časového plánu. Objasnil sa rámec na financovanie správy hraníc Rumunska a v januári 2006 sa schválili revízie jednotného viacročného investičného plánu, aby sa zabezpečilo riešenie integrovanej bezpečnosti hraníc. Hraničná polícia zriadila kanceláriu pre komunikáciu a informačné technológie s cieľom dohliadať na realizáciu tohto zložitého systému. Kontrolné zariadenia pozdĺž hranice a súvisiaca infraštruktúra sa naďalej modernizujú. Zakúpilo sa vybavenie IT a zabezpečila sa odborná príprava, aby sa vytvorili kapacity na analýzu operačného rizika. Prijímanie nových členov hraničnej polície pokračovalo podľa plánu, pričom sa prijalo ďalších 1800 členov. Úroveň obsadenosti pracovných miest na budúcich vonkajších hraniciach EÚ je v súčasnosti 85 – 90 %. Po podpísaní zmluvy o dodávke integrovaného systému dozoru a kontroly pre pobrežie Čierneho mora v marci 2006 sa rozmiestňuje ďalšie vybavenie. Niektoré ďalšie prípravy sa urobili pre Schengenský informačný systém (SIS 2). Rumunsko pokračovalo v boji proti nelegálnej migrácii a v priebehu obdobia, za ktoré sa podáva správa, zlikvidovalo 16 sietí pašujúcich ľudí s 26 prevádzačmi a 120 nelegálnymi migrantmi. Rumunsko s Bulharskom sa dohodli na zintenzívnení spolupráce na hraniciach, najmä na kontrole Dunaja. V novembri 2005 a februári 2006 sa podpísali tri dohody medzi Rumunskom a Ukrajinou s cieľom zlepšiť praktickú spoluprácu a zriadiť dvojstranné kontaktné centrum v meste Porubnoe. Koncom roku 2005 sa podpísala dohoda s Moldavskom s cieľom zlepš